Sopelako Udala - Aurkezpena\nGaur egungo sistema ekonomikoa ekoizpen maximoan, kontsumoan ,baliabideen ustiapen mugagabean eta irabazietan du oinarria. Eta hau eutziezina da. Lurra mugatuta dago eta ondorioz ezin du ekonomia baliabidez etengabe hornitu. Hau guztiagatik, garapen arduratsu baten idea zabaltzen ari da, bizi baldintzen hobekuntza ahalbidetzen duena baina baliabideen ustiapen egokia eginda, Hau da iraunkortasuna.\nIraunkortasuna ez da ekologiarekin soilik lotuta dagoen kontzeptua, triangelu bat baizik, ekologia, ekonomia eta gizartearen arteko oreka bilatzen duena. Bere emaitza elkartasuna da. Udal mailan, iraunkortasunaren helburu nagusia herritarren bizi kalitatea hobetzea da, ondorengo ideiak bateratuz:\n- Inguruarekiko begirunea eta bere kontserbazioa (Ingurumen iraunkortasuna.\n- Berdintasun sozialaren beharra (giza iraunkortasuna).\n- Oreka ekonomikoa (Ekonomia iraunkorra).\nMundu mailan pauso asko eman dira, iraunkortasunaren bidean. Hauen artean, ondorengoak aipa ditzakegu:\nIraunkortasunare lehenengo urrats historikoak\n1972: Giza Ingurumenari buruzko Nazio Batuen Estokolmoko adierazpena. Bertan, ingurugiroaren babesa eta hobetzea berebiziko garrantzia duen auzia dela esaten da, herrien ongizatean eta garapen ekonomikoan eragina izan dezakeena; munduko herrien premiazko nahia eta gobernu guztien betebeharra.\n1987: “Ingurugiroa eta Garapena” Nazio Batuen komisioaren lanen ondoren Brundtland txostena sortu zen, eta Garapen Iraunkorra apaitzen duen lehenengoa izan zen: “Gaur egungo belaunaldien beharrak asetu, ondorengo belaunaldiek euren beharrak asetzeko aukerak arriskuan jarri gabe” Txosten honen izena,Gro Harlem Brundtland, Norbegiako lehen ministroaren izena hartzen du, berak Nazio Batuen Nekazaritza eta Elikadura komisioaren burua izan baitzen.\n1992: Rio de Janeiron ospatu zen Nazio Batuen Lurraren Gailurra. 172 gobernu eta 2400 GKE-en ordezkariek hartu zuten parte. Goi-bilera honen lorpen garrantzitsuenak bi izan ziren: Aldaketa Klimatikoari buruzko Nazio Batuen Marko Hitzarmena , geroago Kioto protokoloa deitua, eta lurraren ingurugiro eta gizarte egoera eutziezina gelditzeko akordioaren sinadura. Azken honek Tokiko Agenda 21 izena hartu zuen. Azkeneko dokumentuan, hiri eta herrien erantzukizuna eta eraldatzeko gaitasuna onartu zen. Gaur egun mundo osoko 5.000 hirik martxan ipini dute euren Tokiko Agenda 21.\n1994: “ Europar Hirien Iraunkortasunaren aldeko gutuna”-ren onarpena, Aalborg gutuna izenarekin ezagututa. 10 konpromesu zehazten ditu:\nHasiera baten 80 udalerrik sinatu zuten. Sopelan 2001. urtean sinatu zen.\nIraunkortasuna gaur egungo belaunaldien beharizanak betetzean datza, etorkizuneko belaunaldien errekurtso eta aukerak arriskuan jarri gabe. (Bruntland komisioa).\nIraunkortasunaren atala 3 zati edo zutabetan banatu daitek. Zutabe bakoitza, beste zutabeekiko elkarmenpekotasuna agertzen duelarik:


Balio Eguneratu Garbia (BEG) – Gizapedia\nBalio Eguneratu Garbia, BEG akronimoaz ere deitua, edo Eguneratutako Balio Garbia (EBG) inbertsio batek ekarriko dituen etekinen neurri absolutu bat da, horretarako inbertsioak ekarriko dituen kutxa fluxu garbiak (ordainketak ken kobrantzak) eguneratuz, gaur egunera ekarriz, deskontu tasa jakin batean. Zehatzago, hau da BEG kalkulatzeko formula:\nnon eguneratze- edo deskontu-tasa den, kapitalaren aukera kostua (enpresak inbertitzerakoan duen aukera onenaren errentagarritasuna), inbertsioa dakarren hasierako ordainketa, eta uneetan gertatzen diren kutxa-fluxuak.\nBEG positiboa duten inbertsioak burutuko dira, enpresari etekinak ekarriko dizkiotelako. Inbersioak bateraezinak diren kasuetan, BEG handiena duen inbertsioa burutuko da. Horrela, BEG irizpideak onarpen/ukapen irizpide garbia ematen du, eta gainera diru fluxuak eguneratu egiten du etekinen egungo balioa kalkulatuz deskontu-tasaren bitartez. Oztopo gisa, praktikan zaila izaten da deskontu tasa zehatza finkatzea; bestalde, BEG kalkulatzean diru fluxuak aplikaturiko deskontu tasan berriz ere inbertitu edota zorrak kitatu eta bazkideak saritzeko erabiltzen direla suposatzen du inplizituki.\nHala ere, gehien erabiltzen den inbertsioen hautapenerako metodoa da, diru-fluxuak zein unetan sortzen diren kontuan hartzen duelako, eta horregatik metodo dinamikoa dela esaten da, inbertsioen hautapenerako erabiltzen den payback metodo estatikoa ez bezala.\nBalio Eguneratu Garbiak badu beste alde batetik harreman estua Barne Errendimendu Tasarekin (BET), BET Balio Eguneratu Garbia 0 egiten duen deskontu tasa baita, inbertsioaren errentagarritasun erlatiboaren neurri bat alegia. Bi irizpideek, BEG eta BET, ondorio kontrajarriak eman ditzakete ordea, Fisher ebakidura gertatzen denean hain zuzen.\nEnpresa bati inbertsio hau proposatzen zaio: 1000 euroko ordainketa egin behar du hasieran, eta gerora 600 eta 700 euroko diru fluxuak izango ditu urtebetera eta bi urtera hurrenez hurren. Kapitalaren aukera kostua %10 izanik, zer erabaki behar du?\nEnpresak inbersioa burutuko balu, 123.9 euroko etekina eskuratuko lituzke, etekinak gaur egunera ekarrita. Beraz, BEG positibo horrekin, enpresak aurrera eraman beharko luke proiektua.\nBEG edo balio eguneratu garbiaren kalkulua deskontu tasa ezberdinetarako kalkulatzen denean, BEG kurba eskuratzen da. Elkarrekiko bateraezinak diren bi inbertsio proiektu alderatu behar direnean, horien BEG kurbak eratu…


Nola instalatu Google Canvas, Google marrazketa aplikazio berria | Androidea\nIrakatsiko dizudan bideo tutorial praktikoa instalatu Google Canvas edo berdina izatera dator Mountain View-ren marrazketa Web aplikazio berria.\nWebApp aurrerakoia, edo berdin gertatzen dena, Webean oinarritutako aplikazio ezin hobea, edozein baliabide gutxirekin edozein terminal motatan instalatu eta gozatzeko izan ere, beharrezkoa da WebAps Progresiboentzako laguntza duen web arakatzailea edukitzea.\nLehenik eta behin aplikazio hau WebApp edo Web aplikazio bat dela esatea da, Ezin izango dugu deskargatu Android erabiltzaileek ohi duten moduanhau da, ez dugu Google aplikazioen dendan, Play Store-n edo denda alternatiboetan edo apk formatuan aurkituko Google Play-ra kanpotik instalatzeko.\nGoogle Canvas instalatzeko, beharko dugun gauza bakarra Web aplikazio hauekin bateragarria den web arakatzailea izatea da. Webean oinarritutako eta edozein gailutatik edozein web orrialde gisa erabiltzeko prest dauden HTML5 aplikazioak baino ez direnak.\nBete beharko dugun baldintza bakarra Internet bezalako arakatzailea instalatuta edukitzea da Google Chrome, Firefox edo Samsung Internet web arakatzailearen adibiderik hedatuenetako batzuk jartzeko.\nWeb edo WebApp aplikazio hau exekutatzeko esteka honetan klik egin beharko dugu, irekiko den esteka Google Canvas horrekin beharko dugu hasi saioa gure Google kontuarekin gure marrazkiak gordetzeko eta edozein gailutatik eskuragarri izateko bertan, arakatzailearen bidez konektatzen gara.\nErabiltzen ari garen sistema eragilea edozein dela ere, berdin dio Android edo iOS bezalako sistema eragile mugikorra den edo Windows, Linux edo MAC bezalako mahaigaineko sistema eragile batetik egiten dugun bezala. Google Canvas horiekin guztiekin bateragarria da !!\nArtikulu honen hasieran utzi dizudan bideoan pausoz pauso erakusten dut nola instalatu Google Canvas, Google marrazketa aplikazio berria, gure gailuen mahaigainean lasterbidea sortzera mugatuta dagoen instalazioa.\nZure Windows, Linux edo MAC ordenagailuko mahaigainean lasterbide bat sortu nahi baduzu eta instalatutako aplikazio baten moduan jokatzen duela, hau da, gure sisteman instalatu dugun edozein programa bezalako leiho independente batean irekitzen dela, orduan behean uzten dizuedan bideoa ikustea gomendatzen dizut, hori lortzeko oso erabilgarria izango baita, exekutatu Google Canvas aplikazio autonomo gisa.\nArtikuluaren bide osoa: Androidea » Android aplikazioak » Nola instalatu Google Canvas, Google marrazketa aplikazio berria\nGabonetako oparirik onena: luxuzko neurrira egindako lemingak Android-erako!\nSamsungek dagoeneko hasi du Galaxy S10 ekoizten fabrikazio konplexua dela eta


Nerbio-sistema eta sistema-endokrinoa | Biología | Wikiteka, apuntes, resúmenes, trabajos y exámenes de Secundaria, Bachiller, Universidad y Selectividad\nNerbio-sistema eta sistema-endokrinoa\nEscrito el 18 de Enero de 2011 en vasco con un tamaño de 7,17 KB\nHarreman-funtzioaren bidez izaki bizidunok informazioa jaso eta erantzunak prestatzen ditugu.\nHarreman-funtsioak betetzeko, pertsonok koordinazio-sistema behar dugu.\nIngurunean gertatzen diren aldaketak hautemateko, aztertzeko eta haiei erantzun egokien bidez erantzuteko bi sistema hauek erabiltzen dira.\n- Nerbio-sistema: Nerbio-ehunez osatuta dago eta erantzun azkarrak eta laburrak prestatzen ditu. Nerbioetan zehar zabaltzen diren nerbio-bulkaden bidez eragiten du.\n- Sistema-endokrinoa: Guruin endokrinoz osatuta dago eta oso erantzun geldoak baina iraunkorrak prestatzen ditu. Mezulari kimikoen bidez eragiten du, hormonen bidez. Mezulariok odolean zehar mugitzen dira, zelula edo organo jakin bateraino, eta han eragiten dute.\nKoordinazioan esku hartzen duten osagaiak\n- Hartzailea: Estimuluak hautematen eta nerbioguneetara igortzen ditu. Gorputzaren erantzuna sorrarazteko gai den aldaketa orori estimulua esaten zaio.\n- Nerbiogunea: Hartzaileak hautemandako informazioa jasotzeaz eta prozesatzeaz arduratzen den organoa da.\n- Efektorea: Erantzuna emateaz arduratzen diren organoak dira. Bi efektore mota daude:\n- Giharra: Erantzun motorra sortu eta mugimendu bat eragiten du.\n- Guruina: Erantzun jariatzaile sortzen du; hau da, substantzia bat jariatzen du.\n2. Nerbio-sistemaren osagaiak\nNerbio-sistema bi zelulaz osatuta dago: neuronaz eta glia-zelulaz.\nNeuronek seinaleak jaso eta igortzen dituzte. Seinaleok nerbio-bulkaden bidez igortzen dira. Nerbio-bulkada beti noranzko berean mugitzen da.\nNeuronek ez dute elkar ukitzen, eta haien artean dagoen bereizketa-eremua sinapsia esaten zaio. Sinapsiak, gehienetan, neuronaren axoiaren azken adarren eta beste neurona baten dendriten edo zelula-gorputzaren artean daude.\nNeurotransmisoreak esaten zaien substantzia kimikoen bidez igortzen da nerbio-bulkada sinapsian zehar. Nerbio-bulkada axoiaren muturrera iristen denean, neurotransmisoreak eremu sinaptikoan askatzen dira. Han, hurrengo neuronaren mintzari lotzen zaizkio eta horren ondorioz, azken neurona horrek beste nerbio-bulkada bat abiarazten du.\nFuntzioaren arabera, hiru neurona mota daude:\n- Sentimen-neuronak: Hartzaileek hartutako informazioa nerbio-sistema zentraleraino eramaten dute.\n- Neurona motorrak: Informazioa nerbio-sistema zentraletik efektoreetaraino bidaltzen dute, eta giharrak uzkurtzea eta guruinek jariatzea eragiten dute.\n- Elkartze-neuronak: Sentimen-neurona motorrekin lotzen dituzte.\nGlia-zelulak neuronen artean daude tartekatuta, eta neuronak babestu eta elikatzen dituzte. Zelula gliala batzuk neurotransmisoreak eliminatzen dituzte. Beste batzuek balio dute nerbio-bulkada azkarrago joateko.\nNerbio-sistema kanpoko edo barneko estimuluak jasotzeaz arduratzen da, bai eta informazio hori antolatzeaz eta erantzun egokia prestatzeaz ere.\nNerbio-sisteman bi alde daude:\n- Nerbio-sistema zentrala (NSZ): Gorputza eta haren jarduerak kontrolatzeaz arduratzen da.\n- Nerbio-sistema periferikoa (NSP): Nerbio-bulkadak hartzaileetatik NSZraino igortzen ditu, eta NSZtik efektoreetara ere bai.\nNerbio-sistema zentralaNerbio-sistema zentrala entzefaloak eta bizkarrezur-muinak osatzen dute, eta bi-biok burezurrak eta bizkarrezurrak babestuta daude.\nGainera, meningeak deritzen hiru mintz-estalki babesgarriz inguratuta dago, bai eta likido zefalorrakideoz ere, kolpeak arintzen duen likidoa da.\n- Entzefaloa: Burezurraren barruan dago eta osagai hauek ditu:\n- Garuna: Garunean kontziente egiten da hartzaileetatik jasotako informazioa eta gure borondatezko jarduerak zuzentzen dituzten aginduak aztertu eta prestatzen dira.\n- Zerebeloa: Garunaren azpian dago, bi hemisferiotan banatuta. Zerebeloaren eginkizuna borondatezko mugimenduak koordinatzea eta gorputzaren orekari eustea.\n- Bizkarrezur-erraboila: Garunaren oinarrian dago eta bizkarrezur-muina ukitzen du. Gorputzaren ekintza erreflexuak kontrolatzen ditu.\n- Bizkarrezur-muina: Egitura mehea da eta hatz txikiaren lodiera du. Burezurraren oinarritik bizkarraren bukaeraraino zeharkatzen du gorputza. Zehar-ebakian, bi eremu bereizten dira: barnealdea, tximeleta forma duena, substantzia grisez osatua; eta kanpoaldea, substantzia zuriz eratua.\nNerbio-sistema periferikoan, neuronen luzapenak elkartu egiten dira eta nerbio-zuntzak osatzen dituzte. Zuntzok, aldi berean, sortatan elkartu eta nerbioak osatzen dituzte.\nNerbio-sistema periferikoa osatzen duten nerbioak entzefalotik eta muinetik abiatu, eta gorputz osoan zehar adarkatu eta banatzen dira.\nNerbio gehienak mistoak dira; hau da, hala sentimen-funtzioak nola funtzio motorrak betetzen dituzte.\n5. Nerbio-sistemaren funtzionamendua\nBi motatako erantzunak sortzen du:\n- Borondatezko ekintzak: Erantzuna borondatezkoa eta kontzientea da. Erantzuna garunean prestatzen da.\n- Ekintza erreflexuak: Gorputzak oharkabeko erantzuna ematen du estimuluaren aurrean, eta bizkarrezur-muinak prestatzen du erantzuna.\n4. Sistema endokrinoa\nSistema endokrinoa gorputz osoan banatuta dauden guruinen sorta batez osatuta dago. Guruin endokrinoak edo barne-jariaketako guruinak deritze, beren jariaketa-gaiak zuzenean odolera isurtzen dituztelako.\nGuruin endokrinoak jariaketan espezializatutako zelulaz osatuta daude eta zelula horiek, hormonak deritzen substantzia kimikoak sintetizatzen dituzte.\nnerbio sistemaren etas neurotrasmisoreak nerbio sistemaren funtzioa meningeak nerbio sistemaren funtzionamendua nerbio sistemaren informazioa sistema endokrinoa nerbio sistema periferikoa ren funtzioak nerbio sistemaren osagaiak koordinazio sistema sistema endokrinoa eta nerbio sistema efektorea /resumenes/nerbio-sistema-eta-sistema-endokrinoa/ erantzun erreflexuak entzefaloa natura nerbio sistema eta nerbio endokrinoa nerbio sistema nerbio sistema zentrala erantzun erreflexuak nerbio sistema eta sistema endokrinoa Sistema endokrinoaren osagaiak nerbio bulkada jariaketa endokrinoa


Ikurren aldeko kalejira egingo dute Iruñean txupinazoaren aurretik | Politika | Berria\nIkurren aldeko kalejira egingo dute Iruñean txupinazoaren aurretik\nGoizeko hamaiketan jarri dute ordua, Txapitelan, Gure ikurren alde lelopean.\nIazko txupinazoko irudi bat. / Vilar Lopez/EFE\n"Identitatea aitzakia" hartuta, Iruñeko udal gobernu berria konfrontazioa bultzatzen ari dela ondorioztatuta, kalejira antolatu dute hainbat eragilek datorren larunbaterako Nafarroako hiriburuan. Sanferminak hasten diren eguna aukeratu dute antolatzaileek ikurrinaren eta bestelako ikurren aldeko martxa egiteko, ahaztu gabe Enrique Maia alkatearen lehenengoetariko neurria izan dela "bandera eta oihal handiak" debekatzea.\nSanferminei hasiera ematen dien txupinazoa baino ordubete lehenago abiatuko da kalejira Txapiteletatik. Hurrengo sanferminetan, "nortasunaren eta identitatearen defentsan lan egiteko konpromisoa" berrestea da antolatzaileen asmoa. "Ez dugu onartuko gure identitatea aitzakia harturik, gurekin konfrontazioa eragiteko jazarpen eta istiluak itzultzea. Ezta Iruñeko herritar asko eta asko bigarren mailako biztanle gisa tratatzea ere".\nDeitzaileek gogora ekarri dute aldaketaren aurreko urteetan herritarrek bizi izan zituzten "euskal identitatearen aurkako jarrerak", eta ohartarazi ez daudela prest halakorik gehiago onartzeko. "Iruñearen zati handi bat ezkutatzen saiatu ziren urte luzez, milaka eta milaka iruindarroi mespretxu eginez, jazarriz. Horregatik, aurten ere, ate joka ditugun Sanferminetan arduraz eta Iruindar guztion mesedetan jardungo duen giroaren alde egitea dugu xede".\nArtxibatu egin dute Berriozarko alkatearen aurkako salaketa


Bideojokoen armairutik • ZUZEU\nEz zait ahaztu GameBoy-a oparitu zidaten arratsaldea. Jaunartzea ere egin nuen egun hartan. Ordutik, nere eskutatik pasa dira GameBoy Advance, PlayStation, PS2, PSP eta Xbox 360. Laster akaso PS4 telebista alboan izango dut. Bideojoko zalea naiz, eta armairutik atera nahi dut.\nEntretenimenduaren industriaren munduan bizi gara. Masei eskaintzen zaien produktuak dira, literatura eta zinea barne. Baina, ebidentea da, liburu bat irakurtzeak, berez, status kultural bat autoezartzen dizula. Zine ‘independienteak’ ere beste hainbeste. Bi entretenimendu mota horiek ez dira per se denbora galtzea. Horrekin ados nago: edukian dago ezbaia. Aldiz, bideojokoak: publiko masibo bat alienatzeko entretenimendu antisozial, gatazkatsu eta hutsalak dira. Horrela ikusten dituzte askok eta askok. Mandoa birrinduz telebista aurrean imintzioka orduak pasatzen dituzten pertsonak. Lower class culture. Neu naiz horietako bat. Lehen baino askoz ere gutxiago, baina Star Wars-en azkenaren zain dagoenaren irrikaz espero izaten ditut urtean laupabost joku. Horrela nabil, gutxi gora behera, GameBoy-a oparitu zidatenetik.\nArrazoi bat aukeratu behar banu bideojoak zergatik gustatzen zaizkidan esateko, hau da: erronkak gainditzeak saritzen nau. Programatzaile batzuek prestatu duten labirinto batetik irtetzea bezalakoak dira jokoak. Horri gehitu gainontzeko ikus-entzunezko ikuskizuna; zinemaren baliokidea. Azken aldian gainera, narrazioak gero eta anitzagoak dira, heroi, terrorista eta klitxez jositako munduetatik urrun. Pertsonaien konplexutasuna eta motibazioak bilakaera narratiboaren giltza bihurtu dira. Esaterako, Last of Us jokoak erredentzioa ardatz duen istorioa lotzen du, Gran Torino-k bezala, adibidez. Maisulan bat da (The last of us – Joko ‘haietako’ azkena). Edo, maila apalago batean, Limbo, sorpresaz eta autoikaskuntzaz beteriko mundu liluragarria.\nSerieak panorama kulturalaren bedeinkapena lortzen ari diren bitartean, bideojokoen gidoiek ez dute Emmy saririk, ezta Grammy, Oscar edo Nobel-ik. Ezta, eta hau da garrantzitsuena, kontsumitzen ez duen publikoaren abegikortasunik. Aldiz, gainontzeko entretenimenduak gainditu ditu negozioaren tamainan, eta ehunka milaka programatzaile amateur-ek publikatzen dituzte indie deritzen bideojokoak sareko plataformetan. Prentsa espezializatuak ere ez du behar beste sakondu bideojokoen balio kulturalean. Aldizkari gehienak produktuen marketing tranpolin izatera mugatzen dira, Edge bezalako salbuespenak badauden arren.\nArreba txikiaren papera betetzen dute, ez dira elitearen entretenimendutzat jotzen. Izatekotan denborapasa dira, ez hausnarketa eta aldaketa bultzatzen duten ezer. Gutxiespen horregatik, bideojokoaren artean (zergatik ez?) gabiltzanok mespretxua publikoa jaso dezakegu. Aldiz, badirudi serieak guztientzako direla interesgarriak, ikus-entzunezkoen banguardia, eta piperrik axola ez bazaizu ere ez otu inoren monologo seriefiloa etetea. Aldiz, bideojokoak friki-ak dira. Munduan ez da hainbeste jarraitzaile dituen entretenimendu friki-rik existituko.\nNeure etxeko salari itzuliz. Ezin ditut ahaztu Super Mario Land-en errepikatutako jauziak, Driver-en ihesaldiak, Pokemon-en dominak, Metal Gear Solid-en istorioaren ziabogak, Resident Evil-en sustoak, God Of War-en tenplu kolosalak, Pro Evolution Soccer-en pikeak, GTA-ko paraxut hegaldiak… Gutxi batzuk hasieratik bukaerara igo ditut, gehienak bide erdian utzi, eta mordoxka bat hasi eta berehala baztertu. Nahi baduzu, ez da entretenimendu garestia.\nAmaitzeko, ez dakit zer eman didaten bideojokoek eta zer kendu. Galdera berbera zineari, telebistari, futbolari edo literaturari zuzenduko banie seguru nago argiak gehiago liratekeela itzalak baino. Honetan ere berdin. Ondo pasa dut, ez da gutxi, eta ingelesa ikasi dut, historia apur bat ere bai, lagunekin barre egin, asperdura baretu, fikzioak bizi… Neurriz. Hikikomori bihurtu gabe. Denean bezala, obsesioak beharko luke muga. Halere, egiari zor, Joxe-ren biografiak dioen bezala, bakoitza bere frikiak bizi du.\nEskerrik asko irakurtzeagatik. Banoa GTA 5ean astakirtenarena egitera. Ez nuen denda atarian ordu laurdeneko ilara egin kontsola hozten uzteko.\nETA zer den Googleri galdetzen diozunean (Top 10)


Bizkaiko egoitzetako langileen borroka Sopelan – Sopela.net\n2017 ekaina 3 by 1(e)ko Kudeatzaile Iruzkinik ez\nLangileon aldarrikapenek Bizkaiko Gizarte Ekintzako Foru Diputatua den Isabel Sánchez Roblesen hitzaldia “estali” dute Sopelako udaletxeko plazan, eta berriro ere eskatzen dituzten lau puntu nagusiak gogorarazi dizkiete plazan bildutakoei: 35 orduko lanaldia, eta horrek lan-kargak eta arreta-kalitatea hobetuko ditu; pertsonal gehiago (ratioak hobetu), kontuan hartuz egoitza publikoetan pertsonal bikoitza dagoela, pribatuetan baino; 1.200 euroko soldatara iristea, txandaka eta jai-egunetan lan eginez; eta bajetan estaldura hobetu.\nLangileok gatazka honek emakume-aurpegia duela salatu dute behin eta berriro “gure lana, zainketak, gutxi baloratua egotea, eta batzuetan ikusezina ere izatea, ez da txiripa hutsa. Erakundeek aho betean aldarrikatzen dute berdintasuna, parekotasuna, zuzentasuna, kontziliazioa… baina gero, egiaren orduan, demagogia baino ez dela ikusten da”.\nLangileon ustez Bizkaiko Aldundiak du giltza gatazka luze honi amaiera emateko. Bizkaiko Foru Aldundiak Bizkaiko egoitza-plazen %70 baino gehiago ﬁnantzatzen du, Diputazioak jartzen ditu lizitazio-baldintzak, berak markatzen ditu zerbitzua emateko oinarriak, berak -familiekin batera- ordaintzen du zerbitzua, berak -Eusko Jaurlaritzarekin batera- ezartzen ditu pertsonal/erabiltzaile ratioak… beraz “arduragabekeria galanta da Aldundia iheska ibiltzea, horregatik guztiagatik Unai Rementeria da – ahaldun nagusia denez- egoera honen erantzulea, eta exijitzen diogu akordio bat negoziatzeko”.


PAG 1/51 - TOTAL 601 Jabetzak\nBeheko solairua - Vilanova i la Geltru (Taco) , Eraikitako azalera 77m2.\n- Vilanova i la Geltru (Centre) , Eraikitako azalera 100m2, 3 Gelak, 1 bainugelak.\npisu - Sant Pere de Ribes (Les Roquetes- Teatre) , Eraikitako azalera 85m2, 3 Gelak, 2 bainugelak, Igogailua.\npisu - Vilanova i la Geltru (Aiguacuit) , Eraikitako azalera 95m2, 3 Gelak, 1 bainugelak, Igogailua.\ntxaleta - Segur de Calafell (Centro) , Eraikitako azalera 174m2, 25m2, 3 Gelak, 2 bainugelak, Itsasora...\nHiri-lurra - Cunit (PLADEMAR) , Eraikitako azalera 137m2, 137m2.\npisu - Vilanova i la Geltru (Centre) , Eraikitako azalera 42m2, 1 Habitacion , 1 bainugelak, 700 Itsasora...\npisu - Vilanova i la Geltru (Fabrica Nova) , Eraikitako azalera 103m2, 40m2, 3 Gelak, 2 bainugelak,...\netxea - Sant Pere de Ribes (Vallpineda) , Eraikitako azalera 150m2, 50m2, 3 Gelak, 3 bainugelak,...\nBeheko solairua - Sitges (Centre) , Eraikitako azalera 99m2, 130m2, 3 Gelak, 2 bainugelak, Igogailua,...\npisu - Sitges (Vinyet) , Eraikitako azalera 132m2, 6m2, 3 Gelak, 2 bainugelak, Igogailua, Kanpoko...


Galdu ote du Euskal Herriak batasunaren zentzua? | El Diario Vasco\nCulturasGaldu ote du Euskal Herriak batasunaren zentzua?\nGaldu ote du Euskal Herriak batasunaren zentzua?\nEneko Bidegain, Donostian egindako aurkezpenean.\nEneko Bidegain kazetari eta Mondragon Unibertsitateko irakasleak 'Zazpiak bat' egitasmoaz idatzi du\nF. IBARGUTXI Domingo, 29 abril 2018, 12:13\nEneko Bidegainek 'Lurraldea eta herria' plazaratu du, non Euskal Herriak denboran zehar izan dituen zatiketa administratiboak eta bestelakoak aztertzen dituen. Nolabait esateko, Euskal Herriaren mapen historia egiten du. Pamielak argitaratu duen liburuak azpititulu hau dauka: 'Zazpiak bat. Atzo, gaur, bihar'.\nEneko Bidegain (Baiona, 1975) Komunikazio irakaslea da Mondragon Unibertsitatean eta lehenago kazetari gisa lan egina da Euskaldunon Egunkarian eta Berrian. Hitzaurrean galdera hau egiten dio bere buruari: «Bere batasunaren zentzua galdu duen herria ote da Euskal Herria?». Hain zuzen ere, kezka hori da liburu hau idazteko beharra eta grina piztu diona.\n«Gure herria gero eta zatituago dago, eta zatiketa administratiboaren arabera antolatuta dago. Modu guztiz autonomoan dabiltza bateko eta besteko jendeak», adierazi du Bidegainek liburua aurkeztean.\nAitzin solasa, izenburu honen pean antolatu du: 'Herri zatiturik ez dago'. Bertan, Pako Aristik Donibane Lohizunen egindako mintzaldi batetik hartutako hitz hauek azpimarratzen ditu: «Herri bat ez da bi, edo lau, edo zazpi. Mapak begiratu besterik ez dago: Alemania bat agertzen zaigu, bat Polonia, Txina erraldoia bat da, eta bat Argentina».\nLehenengo kapituluetan lurraldearen bilakaera historikoa azaltzen du Bidegainek. Besteak beste, hau dio: «Vasconia-Akitaniak gudu bat galdu zuen Gure Aroaren Aurreko 56. urtean, erromatarren aurka. Gudu hartaz Julio Cesarrek idatzi zuena bide da Euskaldunen batasunari buruzko lehen lekukotasuna. Baskoiek amore eman zuten eta bahituak itzuli zizkieten erromatarrei; haatik euskaldun batzuk bahituekin gelditu ziren eta mendian babestu. 'Sibuzatoak' izena eman zien Julio Zesarrek; ikerlari gehienek uste dute oraingo Zuberoako herritarrez ari zela».\nBeste atal batean, 'Herri ikuspegi murriztua' delakoan, gaur egungo mapei buruz dihardu. Torrealdairen datu argigarri bat aipatzen du: 2015ean, testuliburuen %31,3 baizik ez zen Euskal Herrian ekoitzitakoa. Eta Torrealdairen iritzia: «Horrek dakarren soka luzea da oso, euskal geografiaz, euskal historiaz, ikuspegi euskaltzaleaz, Euskal Herriaren zatiketa administratibo-politikoaz edo euskal curriculum propio eta beregainaz... Eta txarrena: errealitate hori egonkortua dago jada».\nAurrerago, 'Administrazioaren labirintoa' izeneko atala dator. Nortasun agiria askotan «amesgaizto» bihurtzen omen da: «Bereziki Espainiako Administrazioek eskatzen dute edozertarako Espainiako Nortasun Agiriaren (DNI delakoa) zenbakia. Jendeak buruz daki. Euskal Herri kontinentalekoek ez, ez baita eskatzen, eta anitzez luzeagoa baita».\nBukaera aldera, itxaropenari leiho batzuk irekitzen dizkio Bidegainek. Adibidez, lan- eta telebista-ordutegi gizatiarrago batzuk aldarrikatzen ditu. «Independentzia lortu aitzin ere egin daiteke lan –elkarrekin ezinbestez– Euskal Herriko ordutegi harmoniatsuago bati begira, Europako ordutegira hurbiltzeko», dio.\nHalaber, proposatzen du «mugaz gaindiko posta banaketa enpresa bat sortzea». Gainera, elikadura burujabetzaz egiten du gogoeta, euskarazko kirol egunkari baten beharraz ere badihardu, eta Bidasoaz bi aldeetako herrien arteko senidetze harremanak eguneratu beharraz.


DON JULIOREN ARRASTOA\nPasaden 2014ean Don Julio Caro Barojak 100 urte bete izananen lituzke. Hau dela eta otsailean hasi ziren antolaketa bilerak eta\nDon Julioren arrastoan izenpean urte guztian zehar ekitaldi desberdinak antolatu ziren , txistularien bilkurarekin hasi eta berako\nherriak kultur etxean eskeini zion omenaldia, eta Nafarroako gobernuaren eskutik etorritako lore eskeintza, Iruñeako\nabesbatza eta berako udalaren laguntzarekin antolatuak. Ekitaldi guzti horien irudiak bildu ditugu oraingoan denek gozatu ahal izateko.\nDON JULIOREN ARRASTOA – MUGARUIK GABEKO TXUNTXUNEROAK\nJulio Caro Barojaren jaiotzaren 100. urteurrena dela eta 2014. urte honetan ekitaldi desberdinak antolatzen hari dira, DON JULIOREN ARRASTOA izenburupean. Lehendabiziko ekitaldia pasaden Ekainaren 15ean egin zen Txistulari elkartze batekin, denetara 65tik gora txistulari bildu ziren Beran.\nPio Caro Barojak, bere etxean ( Itzea ) jaso zituen txistulariak, eta beren ´Hai, hori begi ederrak!` elkarrekin entzun zuten. Era berean Josu Goiaren 'Urtzi thorren begia' oroigarria jaso zuen.\nBeranduago berako kaleetan ibili ziren eta bukatzeko Itzean bildu ziren.\nJulio Caro Baroja (herrian Don Julio deitzen zitzaion) 1914ko urriaren 13an jaio zen Madrilen, eta Beran hil zen 1995eko abuztuaren 18an.\nAurten, 2014ean, beraz, 100 urte beteko lituzke, eta seguru gaude Beran ospatu nahiko lituzkeela, izan ere, hagitz gustuko zuen Juliok gure herria.\nGure webgunetik omenaldi ttiki bat egin nahi diogu, eta horretarako, herria eta herritarrekin zuen lotura estua erakusten duten argazki sorta prestatu dugu.\n1981eko ekainean herriak omenaldia eskaini zion, eta 1981 eta 1990 urteen artean “Excursiones por Navarra” izenarekin hainbat bidaia egiteko aukera izan genuen berekin batera, gure herri eta inguruak hobeki ezagutuz.\nGure herriko kultur etxeak bere izena du, eta irekiera ekitaldian berekin bizitako pasadizo ugari ezagutzeko aukera izan genuen.\nHerritarrak izan zituen lagun Gizarte Zientzietako Asturiasko Printzea Saria jaso zuenean, bai eta hil zenean ere (Beran, berak nahi zuen bezala). Herriko San Esteban elizan egin zen bere omenezko hileta elizkizuna.\nAurtengoan Iñauteriak bustiak etorri dira, ahala ere Kaldereroen bisita izan genuen ALtzateko frontoian bada ere. Ez ortzegun gizeneko Iñude eta Artzai ttikiak ezta igandeko haundien taldea ere ez ziren kikildu euriagatik eta kalez kale ibili ziren ederkiaski.\nOrain eguneroko normaltasunean berriro murgilduta, tartetxo bat hartzea merezi du gure horrialdean ( pixkat atzeratuta badoa ere ) garai bateko iñauteriak eta gaur eguak irudietan ikusteko.\nGainean ditugu 2012ko Berako bestak. Aurtengoak Berako abesbatzako kideek botako dute altxaferua, azken 25 urteetan egindako lanaren ezagutza eta esketza moduan. Gaur egun Euskalduna bezala baina leheno "charlot" edo agustina bezala ezaguna zenak ere 100 urte bete ditu aurtengoan. Famatuak ziren garai batean bertan bukatzen zire kalejirak.. zerbait egin beharko dugu garai haiek gogorarazteko.....\nOraingoz hemen duzue beste argazki sorta bat. Pasaden arteko argazkiak eta zahartxegoak ere argazki zaharren atalean. Besteak beste 1944 eta 1958ko besten egitaraua. Besterik gabe ongi pasa eta Gora San Esteban.\nXXI. LA MIGUEL INDURAN MARTXA ZIKLOTURISTA\nBeste bat eta dagoeneko 21. Aurten ere badator La Miguel Indurain Martxa Zikloturista. Uztailaren 21ean izanen da eta berriz ere txirrindulariz beteko da herria. Dena ongi atera dadin ez dira gutti izanen lanean arittuko diren herritarrak. guk ere gure aldetik, laguntzeko intentzioz pasa den urteko argazkiak jartzen ditugu denen esku.\nIÑUDE ETA ARTZAIAK - KALDEREROAK\nGainean ditugu Iñauteriak. Kaldereroek Iñauteriak datozela iragarriko dute kalez kale. Iñude eta Artzaiak igandean etorriko dira guregana.\nTtikienek ere izanen dute beren eguna Ostegun gizena. Giroan sartzen joateko hemen zenbait argazki 2010-2011 urteetakoa.\nAzken boladan ez dugu aukerarik izan orrialdea berritzen joateko. Ez da lan faltagatik izan, ordea. Argitaratu berri dugun BERA, BASERRIZ BASERRI liburuan lanean aritu gara burubelarri. Liburu honek Berako auzo desberdinetako 137 baserri biltzen ditu, bertan bizi den jendearen argazkiekin. Hemendik gure eskerrik beroena eman nahi diogu lan honetan lagundu diguten guztioi.\nLiburua nahi duenak Berako liburudenda eta estankoetan du eskura, eta bertzela gurekin harremanetan paratzea bertzerik ez duzue. Lan honen inguruan jasotako argazkiak (liburuan agertutakoak eta bertze aunitz) poliki-poliki webgunean paratuko ditugu. Oraingoz, Dornaku auzoarekin hasi gara.\nGure herriko bestak ate joka ditugu. Denak, zahar zein gazte, besten hasiera iragarriko duen altxaferuaren esperoan gaude. Gure etxeetan ere sumatzen da besta giroa, janari eta edari franko batzen baita, etorriko diren ahaide eta lagunekin gozatzeko asmoz. Guk ere gure gonbidapena luzatu nahi dizuegu, bildu ditugun argazki zahar eta berri hauekin gozatzeko. Garai bateko argazki mordoa bildu dugu besta nolakoa zen oroitarazten lagunduko diguna, argazki zaharren atalean. Bertan ikusi daitezke Kaxerna edo Txakurtxuloko iturrian egiten ziren gosariak, autotxokeak, tiobiboa, dantza lehiaketa, danborrada, argazkilariek argazkien gibeleko aldean paratzeko ekartzen zituzten marrazkiak... Bertzerik gabe, argazki hauekin gozatzea gustatuko litzaiguke, eta noski, nola ez, ongi pasa! GORA SAN ESTEBAN!\nDagoeneko gainean dago 2011ko "La Miguel Indurain". Hori dela eta, hemen paratu ditugu joan zen urteko argazki sorta. Gozatuko duzuelakoan, agur bero bat.\nBestaberri eguna egun garrantzitsua da beratarrontzat. Anitz gara egun hau aintzinera atera dadin lanean ibiltzen garenak. Gure orrialdea bisitatu eta gure herrian Bestaberri eguneko ospakizunak ezagutzen ez dutenentzat historia atalean dagoen Pedro Etxenikek idatzitako artikulua irakurtzea gomendatzen dizuegu, bertan aipatzen baitira gure herriko besta honen ingurukoak.\nAurten ere EMAKUMEEN EGUNA ospatu da gurean. Guk ere gure omenaldia egin nahi diegu herri honetako emakumeei. Horregatik, bertako emakumeen zenbait argazki gehitu ditugu gure bilduman. Hauek ikusterakoan gozatuko duzuela espero dugu.\nBERAKO DANTZARIEN ARGAZKIAK\nEz da ttikia gure herri honek dantzen inguruan duen ohitura. Hori dela eta, gure biltze eta dokumentatze lanarekin segituz, atal berri bat egin dugu dantzarien inguruan. Hemen ikusiko dituzuen argazkiak gure lanaren emaitza dira. Seguru anitzez gehiago ere badirela, eta gustura gehituko ditugu guri bidaltzen badizkiguzue.\nIÑAUTERIETAKO ARGAZKI BERRIAK - IÑUDE ETA ARTZAIAK\nIñauterien arira argazki berriak eta zaharrak gehitu ditugu gure argazki galerian.\nIÑAUTERIETAKO ARGAZKI BERRIAK - KALDEREROAK\nOraingoan lehen pertsonan idatziko dut atal berri honen inguruko berria. Izan ere aurtengoan nik izan bait dut suziria pisteko ohorea. Ohore handia izan da neretzako beratar guztiak ordezkatzea hune horretan, eta Bera maite eta bere alde lan egiten dugun guztiak izan nahi izan nituen gogoan une horretan.\nPasa dira bestak, nahi oraindik gogoan izanen diren txupinazoa, buruandi eta erraldoiak, Meza nagusia..egun batzutan bederen krisia eta aguneroko arazo txikiak alde batera uzteko baliagarriak.\nAurtengo argazkietaz aparte aurreko urteetako zahar batzu ere bildu ditugu (1990arte ) aurrerago bukatuko dugulakoan.\nMIGUEL INDURAIN IBILALDI ZIKLOTURISTA\nDatorren uztailaren 26ean ospatuko da Beran, La Miguel Indurain ibilaldi zikloturistaren XVIII. ekitaldia.\nEz dira gutti izanen bertan lanean ariko dire beratarrak, gure herria bisitatzera etortzen direnak konten uzteko.\nGuk ere gure aldetik, eta hau guztia aitzakitzat hartuta, hemen bildu ditugu jende andana biltzen duen ekitaldi honen argazki bilduma, 1992an sortu zen ezkeroztik.\nENDARLATSA - N-121-A\nErrepide berriko lanak bukatu diren honetan, eta dagoeneko pasa ditugun momentu txarrak ahantzi zaizkigula, errepide honen inguruko argazki sortarekin gatoz hona.\nLehenik gogora ekarri nahi genuke Auzolan N-121-A plataforma, errepide honen egoera txarra salatzeko sortu zen plataforma. Auzolanek, bertzeak bertze, Nafarroako gobernua eta Gipuzkoako Diputazioa biltzera bultzatu zituen, adostasun batera irits zitezen errepidearen inguruan. Miguel Sanzek berak onartu zuenez, “hau ez zen posible izanen herritarren uneoroko aldarrikapenengatik izan ez balitz.”. Era berean Irungo alkateak berak ere onartu zuen “herritarrek beren elkarte eta plataformen bidez azkartu dituzte lanak eta epeak”.\nGogoan izan nahi ditugu ere errepidean hildakoak, bereziki bi beratar (Patxi Errandonea eta Mikel Iturria) Endalatsan hil zirenak lubizi baten ondorioz, duela urte anitz (1953).\nErrepide berriarekin eta argazki hauekin gozatuko duzuelakoan gaude.\nJaunartze garaian gauden honetan, hemen aurkezten ditugu ehun bat argazki ospakizun honen ingurukoak.Bertan argi ikusi daiteke, adibidez, nesken jantzietan, batez ere, izan den aldaketa.\nKonturatuko zarete argazki anitzetan ez dakigula ez zein urtekoak diren, ez nor diren agertzen direnak. Hortaz, bakarren batek datu horiek ezagutzen baditu, gurekin harremanetan jartzea bertzerik ez duzue.\nIZOKIA BIDASOA ERREKAN\nIzokiaren arrantza denboraldia hasia den honetan -aurtengo 'Lehenbiziko'a Ernesto Gainza beratarrak arrantzatu du, gainera-, Bidasoa ibaian izoki arrantzaren inguruko argazki bilduma eta prentsatik bildutakoak ekartzen ditugu zuengana.\nEz daude arrantzale guztien argazkiak, batez ere gure eskura ez ditugulako, horregatik jarri ditugu hauek, zuenak esperatzen ditugun bitartean. Gure nahia argazki hauekin gozatzea eta garai zaharrak zuengana hurbiltzea da, garai bateko arrantzaleen eta etorkizuneko arrantzaleen argazki bilduma honeki.\nMartxoaren 8an ospatuko den Emakumearen egunaren harira, Berako emakume batzuen argaki bildumatxo hau egin dugu, dauden eta ez dauden, gaur eta atzoko emakume guztien omenaldi gis\nAurten Otsailan ospatuko ditugu inauteriak Beran.\nLehenbizi, kaldereroak, Hungariatik etorriko dira otsailaren 14an, Momo erregearen etorrera iragartzera.\nOndoren, igandean, Inude eta Artzaiak etorriko dira gure herrira, Aita Joxepe edo Momo erregea beraiekin dutela umorea eta besta karrikaz karrika zabaltzera.\n23a izanen da egun handiena.Seguruenik, kuadrilla gehienek dagoeneko prest izanen dituzte beren gurdi eta mozorroak 'zingar-arraultze' eskean ibiltzeko.\nGuk, gure aldetik, besta hau aitzakitzat hartu eta bertze argazki mordoa gehitu dugu zuen eskura paratzeko. Inudeak eta kaldereroak, baina hurrengo egunetan asteleheneko mozorroak biltzen dituenak ere bai.\nZuen gustuko izanen direlakoan gaude eta berriro ere oroitarazten dizuegu nahi izanez gero, gurekin harremanetan paratzen ahal zaretela, guri argazkiren bat bidali eta orrialde honetan ager dadin.\nEguberriek, argazki berriak ekarri dituzte gurera. Erregeetakoak, Olentzerokoak eta Dios te Salvekoak, baita jaiotzak ere.Hauekin gozatzeko aukera izanen duzuelakoan gaude.\nGure aldetik, Olentzero eta Erregeak zuekin ongi portatzea eskatzen dugu, eta era berean, guretzat, argazki zaharren bat eskatu diegu, zuen etxetako mahai gainean egun hauetan izanen diren argazki horietakoren bat.\nBertzerik gabe, orrialde hau egiten dugun guztion partez, EGUBERRI ON.\nLasaitasun egun batzuen ondotik berriz ere lanean gabiltza www.beragureherria.com webgunean. Hurrengo egunetan berrikuntzak ikusiko dituzue , irakurtzen ari zareten atal hau bera besteak beste.\nArgazki berriak gehitu dira argazki historikoen atalean Posta txarteletan. Ikusteko klik hemen\nMilesker jasotzen hari garen mezu guztiengatik, agian ez dugu izanen aukerarik denei banan banan eskertzeko baina mezu honen bidez horrialdea egiten jarduten dugun guztion partetik milesker.


Gobierno Vasco Irekia :: Etxebizitza arloko herritarren partaidetzako Euskadi eredua, inspirazio-iturria New Yorkeko hiriarentzat.\nEtxebizitza arloko herritarren partaidetzako… http://www.irekia.euskadi.net/eu/news/11454 berria\nJohn Rhea-k, etxebizitza publikoari buruzko Ipar Amerikako agintaritza handienaren (New York Housing Authority (NYCHA)) arduradunak (Chairman) adierazi du Eusko Jaurlaritzak azken hiru urteetan bultzatu duen herritarren partaidetzako prozesua inspirazio-iturria dela eurentzat.\nRhea-k zorionak eman dizkio Iñaki Arriola sailburuari, proiektu hori abian jartzeko arriskua hartu duelako, oztopoak oztopo aurrera egin duelako, helburuak argi izan dituelako eta helburu horietatik desbideratu ez delako.\nRhea-k esan du eurentzat ekimen hori inspirazio-iturria dela, bultzatzen ari diren antzeko prozesu baterako.\nAdierazpen horiek euskal ordezkaritzarekin izan duen batzar batean egin ditu. Ordezkaritza horren buru Arriola sailburua joan da. Sailburua New Yorken dago, Etxebizitza Sailak bultzatu dituen herritarren partaidetza-prozesuei NBEk eman dien saria jasotzeko.\nArriolak "arriskuek merezi dutela" esan dio. “Interes kontrajarriak dituzten pertsonekin harremanetan jartzen zarenean, beti dago elkargune bat”, azaldu du.\nBatzarrean, etxebizitza publikoaren arduradun biek euren esperientziak partekatu eta erkatu dituzte, eta batak bestearen lanengatiko interes handia azaldu du.\nNycha 1934an sortu zen, eta etxebizitza publikoari buruzko Ipar Amerikako agintaritzarik handiena da. 178.000 etxebizitza ditu, eta etxebizitzari buruzko bere programa publikoak New Yorkeko 629.000 biztanleri ematen die zerbitzua.\nLehenago, Iñaki Arriola sailburuak Eusko Jaurlaritzaren politika eta NBEren saria jaso duen herritarren partaidetza-proiektua azaldu dizkie Columbiako Unibertsitateko ikasleei.\nGraduatu-ondoko ikasleei zuzendutako topaketa hau Latinoamerikako Hirigintza Laborategi Saileko arduraduna den Clara Irazabalek antolatu du.\nherritaren partaidetza Etxebizitza Euskadi Eredua New York Housing Authority John Rhea Berri honen iruzkinen RSSa


Mozorroak atera eta hartu parte kuadrillan! - Antzuola - Goiena.eus\nMozorroak atera eta hartu parte kuadrillan!\nMaider Arregi 2018-12-05 08:00\nLaugarrenez ospatuko da San Esteban eguneko krosa abenduaren 26an, eguaztena. Aurten, baina, kuadrillan eta festa giroan parte hartzeko dei egin du Udaleko Kirol Sailak. Mozorroak ateratzera animatu gura dituzte antzuolarrak, hain justu ere.\nBailara mailan errotuz joan den herri krosa da San Estebangoa. Aurten, baina, hasierako festa giroa berreskuratu gura dutela aitortu du Kirol zinegotzi Garazi\nLarreak: "Hasierako jai giroa bueltatu dadin gura dugu; krosa ez da lehiaketa bat. Parte-hartzaileak mozorrotuta eta batez ere, kuadrillan, kamiseta berdina jantzita, adibidez, ikusi gura ditugu. Laugarrenez egingo den krosak lehenak izan zuen kutsu bera berreskuratzea gura dugu". Gabonen atarian egiten den herri lasterketan, Antzuolatik ez ezik, alboko herrietatik ere etortzen dira. "Harrigarria da; izena Antzuolako udaletxean eta liburutegian bakarrik eman daiteke, eta Zumarragatik eta inguruko herrietatik ere etortzen dira".\nAbenduaren 10era arte izena eman daiteke San Esteban krosean. "Aurrez izena eman duten guztiendako sariak izango dira. Egunean bertan izena eman daiteke, baina horiek ezingo dute zozketan parte hartu". Iaz, 180 lasterkari pasatxok parte hartu zuen.\nHaur eta gaztetxoak, lehenengo\nHiru txandatan irtengo dira lasterketa egitera. Lehenak 5 eta 8 urte artekoak izango dira, 17:30ean hasita. 17:45ean, benjaminen, alebinen eta infantilen txanda izango da. 18:00etan, berriz, kadeteena eta hortik gorakoena. Sariak, zozketak, festa eta musika izango dira nagusi abenduaren 26an, eguaztena, Herriko Plazaren bueltan.


'Sexu-heziketa: kalitatezko harremanen alde' urrez aurreko ikastaroa\nGazteen Euskal Behatokiak antolatu du 'Sexu-heziketa: kalitatezko harremanen alde' ikastaroa. Maider García de Vicuña Quintanak, EMAIZE Sexologia Zentroko Sexologian aditua (InCiSex) eta Psikologian lizentziadunak emango du ikastaroa.\nIzena emateko epea: irailaren 28tik urriaren 8ra\nIkastaroan parte hartzeko irailaren 28an indarrean jarriko dugun FORMULARIOA bete eta bidali (Mesedez, datuak egiazta itzazu eta, ondo badaude, sakatu Aurreinskripzioa Egiaztatu botoia).\nIzena emateko epea: 2020ko irailaren 28tik urriaren 8ra\nLehentasuna izango dute gazteekin lan egiten dutenek edo lankidetzan dihardutenek (entitateetan, elkarteetan, herri-administrazioetan, enpresetan, ikastetxeetan, boluntariotzan...). Horrez gain, kontuan izango da izen-emateen hurrenkera.


otsaila, 2015 | Noaua Kultur Elkartea\nHemen zaude: Hasiera » Artxiboa otsaila 2015\nHonen artxiboa otsaila, 2015\nLilatoian ere #Gattunk\nBy\tnoaua\ton\t2015-02-27\tin\t#Kilometroak15, Aisia, Kirola\twith\t0 iruzkin\nKilometroak15 ekimeneko oihartzuna Donostiako 26. Lilatoira helduko da igande honetan, martxoaren 1ean. Goizeko 11:00etan Bulebarretik abiatuko den emakumeen lasterketa herrikoiaren abiapuntua, Gattunk gunea ere izango da. Bulebarreko musika kioskoaren ondoan, urriaren 4an Usurbilen ospatuko den jaialdiaren aldeko materiala eskuratzeko aukera izango da; arropa, edota 60.000 euroko saria jokoan jarri duen “Gure Zozketa” ekimeneko errifak. Bertaratzen […]\nTapia eta Leturiaren saiora, NOAUA!ren eskutik\nBy\tnoaua\ton\t2015-02-27\tin\t#Kilometroak15, Kultura\twith\t0 iruzkin\nTapia eta Leturia Taldearen kontzertuak bihar izango dira. Pluralean, bai, lehen saioko sarrerak berehala agortu zirenez, bigarren saio bat antolatu behar izan zutelako #Kilometroak15 lan taldeko kideek. Lehen saioa 19:00etan izango da (sarrerak agortu ziren aspaldi) eta bigarren saioa 22:00etan izango da. Azken saio honetarako sarrerak geratzen dira oraindik. Gattunk dendan, ikastolako idazkaritzaneta Txirrista tabernan, 15 eurotan. […]\nGure Esku Dagok urteko ekintza plana aurkeztuko du, 19:00etan Potxoenean\nBy\tnoaua\ton\t2015-02-27\tin\tJendartea\twith\t0 iruzkin\n2015erako erronka nagusia eta urteko ekintzen plana aurkezteko ekitaldia deitu du Usurbilgo Gure Esku Dago mugimenduak, ostiral honetarako, otsailak 27, iluntzeko 19:00etan Potxoenean. Hitzordua iragartzeko, hona hemen euskaldunon erabakitze eskubidearen aldeko Usurbilgo lan taldeak zabaldu berri duen mezua: Kaixo lagun!Mezu honen bidez otsailaren 27an arratsaldeko 19:00tan Potxoenean egingo dugun aurkezpenera gonbidatu nahi zaitugu. Bertan Gure […]\nBy\tnoaua\ton\t2015-02-27\tin\tJendartea, Politika\twith\t0 iruzkin\nOtsaileko azken ostirala honakoa. Euskal presoen eta haien senideen eskubideak errespetatzea eskatzeko eta presoen sakabanaketaren aurkako mobilizazio eguna. Elkarreratatzea Usurbilen Nahi Ditugu bilguneak deituta, iluntzeko 20:00etan hasita, Mikel Laboa plazan.\nTapia eta Leturia Taldea behin ez, bitan Sutegin larunbatean\nBy\tnoaua\ton\t2015-02-27\tin\t#Kilometroak15\twith\t0 iruzkin\nAzkenean bat ez, #Kilometroak15 ekimenaren aldeko bi emanaldi esklusibo eskainiko ditu Tapia eta Leturia Taldeak Sutegin, larunbat honetan. Lehenengo saiorako sarrerak azkar asko saldu eta deialdiak izan duen begi bistako arrakasta ikusita, “bigarren emanaldi bat egitea erabaki dugu”, adierazi dute antolatzaileek. Egun berean, hau da, larunbatean, 19:00etako saioaren ostean, gaueko 22:00etatik aurrera Sutegin. Bigarren emanaldi […]\nGasteiz-Usurbil kantu topaketa larunbatean\nBy\tnoaua\ton\t2015-02-27\tin\tEuskara, Kultura\twith\t0 iruzkin\nKantuzaleek larunbat honetan dute, otsailaren 28ko kantu-jira. Honakoa berezia izango da. #Kilometroak15 ekimenaren alde Sutegin ospatuko den Tapia eta Leturiaren emanaldi egun eta ordua berean egokitu da. Horregatik, Kantu Taldetik hitzordua eguerdira aurreratu dute. Honenbestez, otsaileko kantu zaleen hitzordua, azken larunbatean, hilaren 28an, baina iluntzean izan ordez, eguerdiko 12:00etan Mikel Laboa plazatik abiatuta. Datorren edizioa […]\nGattunk lasterkari taldea eta postua, igandeko 26. Lilatoian\n#Kilometroak15 ekimeneko oihartzuna Donostiako 26. Lilatoira helduko da igande honetan, martxoaren 1ean. Goizeko 11:00etan Bulebarretik abiatuko den emakumeen lasterketa herrikoiaren abiapuntua, Gattunk gunea ere izango da. Bulebarreko musika kioskoaren ondoan, urriaren 4an Usurbilen ospatuko den jaialdiaren aldeko materiala eskuratzeko aukera izango da; arropa, edota 60.000 euroko saria jokoan jarri duen “Gure Zozketa” ekimeneko errifak. Bertaratzen […]\nArkaitz Errazkinen eskutik, bizikletaren mekanikaz gehiago ikasteko aukera Zubietan\nBy\tnoaua\ton\t2015-02-27\tin\tKirola\twith\t0 iruzkin\nLehiatzeko, errepidean nahiz mendian, lanera edo ikastera joateko garraiobide gisa, asko dira, geroz eta gehiago, bizikleta baliatzen dutenak. Baina sarritan, bizikletaren erabileraz haratago ez dugu ezer gehiagorik jakiten. Ezer gutxi dakigu, bizikleta nola zaindu, nola ibil gaitezkeen eroso, eta batez ere, nola saihestu ditzakegun lesioak. Honi guztiari buruz jardungo du, Arkaitz Errazkin, Errazkin bizikletak saltokiko […]


Urko Arregi oñatiarrak irabazi du Txinparta Gazte Sariketa - Oñati - Goiena.eus\nUrko Arregi oñatiarrak irabazi du Txinparta Gazte Sariketa\nJulen Iriondo 2018-02-17 08:42\nUrko Arregi, txapela buruan, agurra kantatzen.\nFinaleko bikotekako zatian puntu bakarra baino gutxiagoko aldearekin nagusitu zitzaizkien oñatiarra eta Gartxot Ramirez Ane Beloki eta Iraitz Sarasolari. Ondoren, sailkatutako bikoteko bi kideen arteko buruz burukoaren ostean, Arregik jantzi zuen txapela. Finaleko beste debagoiendarrak, Oihana Arana eskoriatzarrak, publikoaren saria eskuratu zuen –Gartxot Ramirezekin berdinduta–. Giro polita izan zen Antixenan.\nGaztetxean bildutako publikoak eskertu zuen sei bertsolarien ahalegina; horretan denak ibili ziren parean, kantuan, baina, bikote bakoitzeko bat nabarmendu zela esan daiteke.\nAgur puntuagarrien ostean, Oihana Arana izan zen lehen ofizioari ekin ziona. Tortura kasua aztertzen ari ziren Europako bi epaileren lekuan jarrita, Iraitz Sarasolak zigorrik merezi ez zuela uste zuenaren lekuan jarrita kantatu zuen, eta Aranak zigortzearen aldekoarenean: Epaileak gara ta nahiz ta izan lankide eta gertuko / hau zigortu beharra dago gaur, bai, behar da eta punto / nola ez duzu holako auzi bat oso gogor zigortuko / injustiziak bestela ez dira sekula ere amaitukobota zuen lehen bertsoan, txukun, eta hala jardun zuen saio osoan zehar. Beretik aberastu zuela eta, "oso gustura" zen amaieran.\nUrko Arregik, berriz, zioen hasieran "deseroso" hasi zela, baina zortziko txikiko lehenengo bertsoa "nahi moduan eta borobil" atera zitzaiola eta hortik "gora" egin zuela eta "gustura" ibili zela. Eta ez zitzaion arrazoirik falta, kontratua eskatzen zuen euren –bera eta Ane Beloki– ardurapeko langilearen eskaerarenean gaiaren muinari erabat heldu ezinda ibili eta gero –ariketaren zati baten, behintzat–, San Balentin eguna zela-eta oparia espero bai baina jaso ez zuen Garazi Navarro bikotekideari kantatutakoa gaueko ideia politenetakoa izan zen: Nahiz eta bera neri gaur ez zaidan kexa / uste dut egoera dela gaur errexa / sorpresa bat espero ta sorpresa eza / espero ez den hori ez al da sorpresa?\nFinalean finen ibili ziren bertsolarietan bestea Ane Beloki izan zen. Hala kantatu zion Gartxot Ramirezi, mendira beharrezko ekipamendurik gabe joanda hura erreskatatzerakoan: Mendirako badezu hamaika interes / beti ibiltzen zera horren pauso trebez / ondo ekipatuta ez zabiltza berez / "lagundu" esan dezu ta gainera errez / baina orain ez dakit lagundu edo ez.\nHain justu, baina, Belokiren ariketa horretako kantulaguna izan zen agian finaleko gakoa, Arrano tabernako finalerdian erakutsitako mailatik nahikotxo gora ibili baitzen atzo, buruz burukorabera eta Urko Arregi iristea ahalbidetuz. Puntu erantzunetan, adibidez, ederki osatu zuen lehen bertsoa: Argia edo iluna zer duzu nahiago? / Bietan egon neike denbora luzaro / argia ondo dago iluna oparo / Serio? bitako bat hartu beharra al dago?\nUrko Arregik eta Ane Belokik txukun gauzatutako bakarkakoen ostean, beraz, Arregiren eta Ramirezen arteko buruz burukoa, eta hor eta azken emaitzan sorpresarik ez. Arregi Ramirezen gainetik, eta txapela etxean. Daniel Agirrek, Oñatiko bertso eskolaren sortzaileetakoak, jantzi zion irabazleari. Sariketaren balorazio positiboa egin zuen txapeldunak: "Hori zen gure helburua, ingurukoek gu eta guk elkar entzuteko aukera izatea, eta guk kanturako plaza bat edukitzea. Herriarekin oso eskertuta gaude jarreragatik, bertsolariekin ere bai, baita tabernekin eta gaztetxearekin; sariketa ederki joan da". Eta bere kantu bikotekidearentzat azken hitzak: "Beragatik ere asko pozten naiz. Txapela nik eramango dut, baina badakit berea dela zati handi bat".\nTxinparta Gazte Sariketa Oñatin\nImanol Soriano 2018 ots 17 Oñati\nUrko Arregik lortu du txapela, bertso politak utzi dituen finalean.


Partaideak - www.bizkeliza.org\nParte hartzea sinodoaren eleizbarrutiko aldian 2021-2023\nSinodoaren eleizbarrutiko aldiko partaidetza antolatzeko, parte hartzera deituta dagozan talde, erakunde, mobimentu eta alkarteen zerrenda aurkezten da hemen. Zerrendak, ahalik eta partaidetza zabalena izan gura da, baina erantzunen bialketa koordinazinorako eremuen bidez sistematizatuz, erantzunen bilketa eta, ondoren, eleizbarrutiko ondorioen idazketa errazagoa izan daiten.\nEkipo ministerialak, bidezkotzat joten diran ardurakidetasunerako eremuen bitartez… (erantzun bakarra bialduko da).\nKomunidadeen kontseilua (erantzun bakarra bialduko da, nahiz eta talde guztien partaidetza artikulatu)\nEkintza katolikoko mobimentuen kontseilua: Ekintza Katoliko Orokorra –EKO-ACG), HOAC, JOC, EGIA-JEC, Kristau profesionalak, FRATER (erantzun bakarra bialduko da, nahiz eta talde guztien partaidetza artikulatu)\nOndarea (Artxiboa, Museoa, Eleiz Biblioteka, Jakinbide eta Kultura)\nIrratiak eta Komunikabideetarako Saila\nEBI Ikastetxeak (erantzun bakarra bialduko da, nahiz eta ikastetxe guztien partaidetza artikulatu)\nBizkaiko Kristau Eskolak (erantzun bakarra bialduko da, nahiz eta ikastetxe guztien partaidetza artikulatu).\nCOAS (OPUS DEIren ikastetxeak)\nEleizako Gizarte Erakundeen Koordinazinoa (erantzun bakarra bialduko da, nahiz eta talde guztien partaidetza artikulatu)\nBeste hainbat talde\nGazteen taldea (Eleizbarrutiko askotariko eremuetan parte hartzen dabenak).\nCaritasen edo Eleizako beste hainbat gizarte erakunderen egitasmoetan parte hartzen daben pertsonen taldea (erakunde bakotxeko erantzun bakarra bialduko da, nahiz eta barrura begira talde bat baino gehiago martxan jarri azterraldirako.\nBeste hainbat mobimentu eta alkarte\nBizkaiko Lourdeseko Hospitalitatea.\nGaueko gurtza era ACPD.\nEremu bakotxean erabagiko da barruko partaidetza hori zelan sustatu, ekarpena galdeketa bakarrean jasoteko.


Espainiako Ornitologiako XVII. Kongresuak hegaztien egoera aztertzen du | Consumer\nEspainiako Ornitologiako XVII. Kongresuak hegaztien egoera aztertzen du\nKlima aldaketa eta deforestazioa bezalako mehatxuei aurre egin behar die haien kontserbazioak.\nEspainiako Ornitologia Elkarteak (SEO/Birdlife) berrogeita hamar urte bete ditu, eta zortzi mila bazkide ditu bere jardueren alde. Ibilbide hori Guadalquivir ibaiaren padurak babestearekin eta azkenean Doñanako Parke Nazional bihurtuko zena babesteko lehen mekanismoak ezartzearekin hasi zen. Berrogeita hamar urte geroago, SEOk Espainiako hegaztien egoera aztertuko du hurrengo egunetan, Espainiako XVII. Ornitologia Biltzarraren bidez, bai eta munduan mehatxatuta dauden hegaztien arazoa edo Europar Batasuneko lurraldeetan duten kontserbazioa ere.\nOrnitologoek baliabide ekonomiko gehiago eskatzen dituzte hegaztien habitataren ikerketa errazteko, hegaztiak babesteko eta haien euskarri den ingurumena babesteko. Eduardo de Juana erakunde aitzindari horretako lehendakariak aitortzen duenez, arazo larrienak hauek dira: hegaztiak ur-jauzian itzaltzea, deforestazioa, klima-aldaketa, uren kutsadura edo espezie exotikoen inbasioa. Baina onartzen dute, halaber, erakunde horren inguruan bildu eta berrogeita hamar urtera “asko hobetu da” egoera, nahiz eta espezie asko desagertzeko arriskuan egon.\nSEOk mende erdi honetan izan dituen berri onak hauek dira: Espainiako lurraldearen %15 estaltzen duen hegaztientzako babes bereziko guneen sarea sortzea. Horrek esan nahi du Europar Batasuneko herrialde batek ekarpen handiagoa egin diola Natura Sareari. Ehuneko hori ezerezetik abiatuta lortzea arrakastatzat har badaiteke, elementu horri gehitu beharko litzaioke arriskuan dauden hegaztiak berreskuratzea. Jarduneko Ingurumen ministroak, Elvira Rodríguezek, aipatu zituen: ugatzak, arranoa inperiala, kalamoia eta malvasía cabeciblanca. Gainera, Kongresua inauguratu zuen ministroak azaldu zuen zergatik den garrantzitsua espezieak berreskuratzea: “hegaztiak ingurunearen kalitatearen adierazle zehatzak direlako”.\nSEOk erakunde ekologista baten helburu nagusietako bat lortu du: administrazio publikoen lanerako erreferentzia bihurtzea. Lan horretan garrantzi handia du dibulgazioak, Joaquín Fernándezen oroitzapenezko lan baten edizioak (SEOren protagonista izan diren hegaztiak defendatzeko 50 urte) edo Madrilgo Erkidegoarekin batera Natur Zientzien Museo Nazionalean asteartetik aurrera prestatu duten erakusketak. Horrelako jardueren bidez, erakunde kontserbazionistak herritarren kontzientziazioa areagotu nahi du, natur ingurunea zaintzeko modu gisa.\nGaur egun, SEOren jarduera-ildo nagusiak hauek dira: hegaztien populazioak ikertzea, hobeto zaintzen laguntzeko eta, hartara, espezieak desager ez daitezen; ingurumen-hezkuntza sustatzea; natur ingurunearen aurkako atentatuak salatzea; erreserba naturalak sortzea lurrak eskuratuz; ingurunea ezagutarazteko eta ezagutzeko jarduerak antolatzea; eta Birdlife-ren sarearekin lankidetzan aritzea, natura guztia planetan kontserbatzeko.\negoera hegaztiak Kongresua


Euli-giro:: Uxue Alberdi\nAulkiak atzean utzi –Aulki bat elurretan (2007) eta Aulki jokoa (2009)– eta euliak ekarri dizkigu Uxue Alberdik bere hirugarren liburu honetan. Lehen aulkian hotza sentitu genuen Suedia aldeko narrazioekin eta bigarrenean gerraren inguruko oroitzapenak helarazi zizkiguten lagunek samurtasuna sentiarazi ziguten. Hirugarren liburua Euli-giro izenburuarekin heldu zaigu eskuartera, hasieratik amaierararaino giro burrunbatsu eta artegatsu hori izango duen ipuin bilduma da, deserosoa. Estilo desberdinak probatzen abila dela erakutsi digu idazle honek, aldaketari eta gauza berriak probatzeari beldur ez dion sortzailea dugu.\nIzenburuarekin batera azaleko irudiak ere emozio bitxia transmititzen digu: emakume gazte bat dugu guri begira aurrez aurre, baina ezin dugu bere aurpegia ikusi, ezkutuan geratzen baita eskaintzen digun lore hilen sortaren atzean.\nDena ez dago gure esku lehen narrazioan agertzen zaizkigu euliak liburuari tonoa emanez, baserri batean dauden pertsonaiak zerbaiten bila daude eta euliek eragotzi egingo diete haien helburua betetzea. Opariak-en hiritik herrira doaz Añes eta Truko “ekografietako mamuak zakila duela ospatzera” familiarekin. Oreina dator hirugarrenik, protagonista neskame doa hil hurrean dagoen Klara anderea zaintzera. Su txikian testuan poliziaren galderei erantzuten topatuko dugu etxekoandre bat bere senarraren suizidioari buruzko galdeketan. Ezertan lagun diezazuket? ipuinean Marta Albeniz bere bufetera joan da lanera eta bertan daudenek ez dute ezagutu.\nDistopia literarioak narrazioan Martina eta Joana idazle gazteak Benoit editorearen atzaparretan daude. Kamera estenopeikoa-n bi pertsona elkartuko dira etxe batean eta ordura arte batak bestearen bizitzan izan duen (eta izan ez duen) arrastoari buruz ariko dira. Ondo lo egin-en bikote batek haietako baten ama hartuko du etxean eta metamorfosi baten lekuko izango dira oso modu inkontzientean. Preludioa da amaiera ematen diona bilduma honi, nahiz eta izenburuak hasieraz hitz egiten digun. Bertan txelo-jotzaile bikaina izandako Sara maingu dago istripu baten ondorioz eta proposatuko diote agertokira itzultzea Leonard-en, orduko txelo jotzaile promesaren, ezkerreko eskua erabilita.\nNarrazioetan egunerokotasunaren tolesak agertzen zaizkigu errealitatearen alde absurdo eta iluna bistan utziz, eta egunerokoaren ziurgabetasunaren kezka egoera eta elipsien bidez. Gure buruarengan eta gure bizitzan besteek eta inguruneak duten eragina eta dena kontrolatzeko ezintasuna hor dagoela aldarrikatzen du, bizitzaren euli giroan dena ez dagoelako gure esku.


Maskota beganoak? — Gaztezulo\nMaskota beganoak? Sareetan eztabaida piztu du Sonia Sae youtuberrak; maskota moduan azeri bat du, eta ez dio haragirik ematen. Batzuek, krudeltasuna dela diote. Zuk zer uste duzu? https://www.gaztezulo.eus/albisteak/maskota-beganoak https://www.gaztezulo.eus/albisteak/maskota-beganoak/@@download/image/620x346-The-Pros-and-Cons-of-Feeding-Your-Pet-a-Vegetarian-Diet.jpg\nSareetan eztabaida piztu du Sonia Sae youtuberrak; maskota moduan azeri bat du, eta ez dio haragirik ematen. Batzuek, krudeltasuna dela diote. Zuk zer uste duzu?\nBeganoa izatea ez da dieta bat jarraitzea, bizitzeko estilo bat aukeratzea baizik. Horregatik, beganismoa besarkatzen dutenek, guztian aplikatzen dute bizitzeko estilo hori, baita beren maskoten elikaduran ere. Geroz eta gehiago dira katu eta txakurrak begano bihurtzen dituzten jabeak; krudela ote da, edo posible da?\nGeroz eta gehiago dira etxeko animaliak begano bihurtzearen aldekoak; merkatuan dagoeneko existitzen dira pentsu beganoak; pentsu horiek ez dira animaliekin egin, baina animalia haragijaleek behar dituzten elementu guztiak dituzte, hala nola taurina edota amino azidoak. Osagai egokiak eskainiz gero, beraz, animali horiek erabat osasuntsu bizi omen daitezke.\nBaina, etikoa ote da haragijaleak diren animaliei haragia kentzea? Beganoen esanetan, okerragoa da haragia duten pentsuak ematea, horietako askok grasa txarrak dituztelako, eta maskotak gizendu eta gaixotzen dituztelako.\nPolemika Sonia Sae youtuberrak piztu du. Youtuber honek fenec edo basamortuko azeri bat du, eta begano bihurtu du. Sarean zabaldu diren argazki batzuetan, azeria hezurretan ageri da, eta nabarmena da gaixo dagoela. Argazki horiek ikusita, sareko erabiltzaileek gogor kritikatu dute Sae; honek bere burua defendatu du, argazki horiek duela urte batzuk ateratakoak direla argudiatuz. Youtuberraren esanetan, argazki horiek atera zizkionean azeria gaixo zegoen alergia baten erruz; une horretan, haragia jaten zuela ere gaineratu du. Dirudienez, egun azeria osasuntsu dago, argal, baina baremoen barruan.\nEta zuek, zer diozue? Zilegizkoa iruditzen zaizue maskotak begano bihurtzea?


ARGAZKI GALERIA | Lan heriotzak salatzeko ekimen ikusgarria egin du Ernaik Gasteizko Andra Mari Zuriaren plazan – Hala Bedi\n> ARGAZKI GALERIA | Lan heriotzak salatzeko ekimen ikusgarria egin du Ernaik Gasteizko Andra Mari Zuriaren plazan\n15 urria, 2020 Erredakzioa KategoriaAlbisteak 0\n2020 hasi zenetik gutxienez 52 langile hil dira Euskal Herrian prekarietatearen eskuetan, hori salatzeko ekimena egin du Ernai gazte antolakundeak gaur eguerdian Gasteizen, Donostian, Iruñean eta Bilbon. Lan heriotzek suposatzen duten odolustearen aurrean egoera "desnormalizatzeko" deia egin dute Ernaiko kideek.\n52 dira gutxienez urtea hasi zenetik Euskal Herrian prekarietatearen ondorioz gertatutako lan heriotzak. Zifra lazgarri horri, gainera, Joaquin Beltranen kasua gehitu behar zaio; otsailaren 7tik darama Zaldibarreko zabortegiko hondarren artean desagertuta.\nErnai gazte antolakundeak ekimena burutu du gaur eguerdian Gasteizko Andra Mari Zuriaren Plazan, etenik ez duen lan heriotzen odolustea salatzeko. 52 lagunek, lanean aurten hildako langileak irudikatu dituzte euren buruak manta termikoekin estaliaz. Donostian, Iruñean eta Bilbon ere antzeko ekimenak burutu ditu gazte antolakundeak.\nErnaiko kideek oso larritzat jo dute egoera: “Iazko langile erailen kopurua gainditu da, urtea amaitzeko hiruhileko oso bat geratzen den arren eta azken hilabeteetan enplegu askotan egondako geldialdia kontuan izanda”.\n“Klase kapitalistaren eta merkatuen etengabeko irabazi nahiak” langileen lan eta bizi baldintzak zeharo kaxkartu dituela adierazi dute: “Ekoizpen eredu kapitalistak langileok gure lan indarra saltzera behartzen gaitu eta menpekotasun hau larrutik ordaintzen dugu”. Gazteria “esplotazio eta prekarizazio modu berrien” biktima zuzena dela adierazi dute; soldata baxuak, aldi baterakotasuna, azpi-kontratazioa edota praktika kontratuak jarriz horren adibidetzat.\nPatronala eta erakunde publikoak jo dituzte lan heriotzen erantzule, lan-heriotzak kasualitate izatetik urrun lan baldintzen kaxkartzearen ondorio zuzena direla azaldu dute.\nEgoera “desonrmalizatzeko” deia egin du Ernaik: “Kapitalismo patriarkalak ebazten duen lanaren antolaketa soziala eta honen parte-hartze eredu sozial eta politikoa iraultzea ezinbestekotzat jotzen dugu”.\n← Convocan tres jornadas de huelga en Osakidetza, el 29 de octubre en Araba\nPatria, errelatoa eta ikus-entzunekoen boterea →


Ez dugu nahi gasolindegirik etxe ondoan eta eskola aurrean - - Goiena.eus\nNati Altube Iñurritegi\nEz dugu nahi gasolindegirik etxe ondoan eta eskola aurrean\nNati Altube Iñurritegi 2017-12-02 00:00\nHaserre eta kezkatuta jarri gaitu Oñatiko Eroskik bere parkingean gasolindegia egin nahi duela jakin dugunean.\nJende asko bizi gara ondoan eta beneditarren ume eskola ere hortxe dago; hala ere, gasolindegia egiteko baimena eman omen dio auzitegiak.\nLegea bere alde izango dute, baina jakin bezate Eroskiko arduradunek ez dugula nahi gure etxe aurrean gasolindegirik, eta aurre egingo diogula arrisku horri.\nBerriz ere legea ez dago gure alde, nahiz eta jakin badakiten gasolindegiek airea kutsatzen dutela eta kaltegarria dela ondoan bizi den jendearen osasunarentzat.\nHor dauzka Eroskik parkingean Emisión zero jartzen duten pantailak, baina ez dago munduan gasolindegirik helburu hori betetzen duenik.\nGasolindegien inguruetako airea erregaien lurrinak uzten dituen emisioez kaltetuta egoten da –erre gabeko konbustioa, karga eta deskargako operazioak, depositu betetzeak eta ihes egindako likidoak–.\nGasolindegietan, konposatu organikoen emisioak egoten dira, bentzenoa (kantzerigenoa) eta n. hexanoa, eta horri guztiorri gehitzen badiogu autoen ihes-hodietatik ateratzen diren gasak, esango diguzue zein bizi kalitate izango dugun inguruan bizi garen guztiok.\nKontsumoko kooperatiba baten helburuek izan beharko lukete, eta Eroskirenak ere hala izango direla uste dugu: lanpostuak sortu, soldata duinak ordaindu, pertsonen artean errespetuzko harremanak izan, ingurugiroa zaindu, naturari ahalik eta kalte gutxien egin, janaren eta edarien kalitatea kontuan hartu, begirunea izan erosleentzat eta, azkenik, hori guztia egin ahal izateko errentagarria izan.\nBaina gasolindegia jartzea diru etekin handiagoa ateratzeko, inguruko biztanleak eta eskolako umeak kutsatuko dituela jakinda, ez dugu uste bidezkoa denik.\nLehen esan dugun moduan, Eroskiren alde egingo zuen epailearen sententziak, eta, beraz, legearen babesa izango dute, baina zer irabaziko du Eroskik, inguruko bizilagunek eta beneditarren eskolako umeen gurasoek gasolindegirik ez badute onartzen euren inguruan?\nPertsonen osasuna kaltetzea zilegi da diruaren truke? Atera ditzala kontuak.\nNati Altube Iñurritegi, Amaia Iturbe Bikuña, Iñigo Kortabarria Elortza eta Tere Palacios Salazar\nHainbat herritarren izenean


Rubalcaba: 200 lagunek ezin dute hiri bat hankaz gora jarri\nEspainiako Gobernuko presidente izateko PSOEren hautagaiak esan duenez, indarkeria dagoen manifestazioetan poliziak parte hartu behar du. M-15ekoek karga neurrigabea izan zela salatu dute.Alfredo Perez Rubalcaba, PSOEko Presidentziarako hautagaiak atzo Madrilen M-15 Mugimenduko manifestarien aurka izan zen karga poliziala defendatu du eta argudiatu duenez, 200 pertsonek ezin dute hiri bat hankaz gora jarri.\nRubalcabak, gaur Sorian egin duen bisitan azpimarratu du, Poliziak beti modu tolerantean jokatzen duela manifestazio baketsu bat dagoenean, baina indarkeria baldin badago, parte hartu behar dute, esan du.\nEz du gaiaren gainean gehiago hitz egin nahi izan, ez du esan ezta noiz arte mantendu behar duten Sol itxita ere.\nM-15 Mugimenduak gaur Antonio Camacho Barne ministroaren eta Dolores Carrion Madrilgo Gobernuko ordezkariaren berehalako dimisioa eskatu du, atzo Sol plazara sartzeko debekuaren aurka egin zen manifestazioan izandako polizia kargaren ostean.\nPrentsaurreko batean, Juan Rubiño abokatuak nabarmendu du manifestazioa baketsua zela eta Poliziak ez zuela desegiteko aukerarik utzi, bat-batean eta neurrigabe kargatzen hasi baitzen.\nEz du zehaztu zenbat izan ziren istiluetan zauritu zirenak, baina agenteak borrekin hainbat gazterekin aurka oldartu zirela azaldu dute, baita hirugarren adinekoen eta makuluekin zeuden manifestarien aurka ere.\nIstiluen lekuko izan ziren bi lagunek onartu dute suminduek agente bati txapela kendu ziotela eta bi lagun Barne Ministerioko burdin hesira igo zirela pankartak jartzeko asmoz -horietako batean ondokoa irakur zitekeen: Bankuak salbatu eta pobreei lapurtzen diezue-.\nRubiñok esan duenez bart izan den karga ekidin zitekeen eta horrela egin behar zen. Hori bai, esan du Poliziak lau lagun atxilotu zituela, horien artean Gorka Ramos, La Informacion egunkariko kazetaria, protestaren berri emateko akreditazioa zuena, alegia.\n2 atxilotu, aske\nPoliziak libre utzi ditu atzo Madrilgo protestetan atxilotu zituzten lau lagunetako bi. Horietako bat, Gorka Ramos kazetaria da.\nInformazio gehiago:Eitb: Rubalcaba: 200 lagunek ezin dute hiri bat hankaz gora jarri


'Pilulak’ lemapean, ahuleziari begira jarri da Feministaldia - bizkaie.biz\n'Pilulak’ lemapean, ahuleziari begira jarri da Feministaldia\nBizkaie! 2019-12-12 09:54 Kulturea\nAbenduaren 12, 13 eta 14an izango da Kultura Feministearen XIV. Jaialdia.\nPlazandreok kolektiboak beste urte batez Kultura Feministearen Jaialdia atondu dau abenduko bigarren hamabostaldian. Aurkezpenean izan dira Plazandreok kolektiboko antolatzaile Juana Aranguren, Feministaldiako koordinatzaile Leire San martin eta Josebe Iturrioz, Emakundeko zuzendari Izaskun Landaida, Donostiako Bardintasun zinegotzi Duñike Agirrezabalaga eta Tabakalerako kultura zuzendari Clara Montero.\nAzken hamalau urteetan legez, egun kultura feministeari lotutako ahots, sorkuntza eta diskursoen alkargune izan nahi dau Feministaldiak, batez be, urrakortasuna edo ahulezia eta desorekei begira jarrita. Horretarako, hainbat izango dira egitarau oparoa beteko daben gonbidatuak.\nAurtengo edizinoa berezia izango dala azpimarratu dau Leire San Martin jaialdiko koordinatzaileak, zemendiaren 23an ekin geuntsan Paul B. Preciado eta Cristina Moralesekin egindako berbaurre bategaz eta abenduaren 8 eta 9an Tabakaleragaz alkarlanean jarraitu dogu zinema feministea landuz azaldu dau.\nHolan azpimarratu dau jaialdiaren garrantzia Landaidak: Feministaldiak espazio bat eskaintzen deutso feminismoari, kultureari, eta gogoeteari, baita emakumeen arteko sareak sortzeari, izan be Feministaldia bada topagune bat, diskurso, disziplina eta mundu ezbardinak hartu-emonetan jarteko, eta emakumeen eskubideen aldeko aldarrikapena entzunarazoteko.\nAldaketa nagusia iragarri dabe antolatzaileek, hau da, azken urteetan hartzaileak ohituta egozan Tabakaleratik, Kontadores Gazte Zentrora mobiduko baita jaialdia, periferietara itzultzeko apustua egin dabelako: Hasierako Feministaldiaren Artelekuko urte hareek gogoan, asmoa geunkan uriak eskaintzen dituan beste bazter batzuetara joteko, gehitu dau Feministaldiako koordinatzaile Josebe Iturriozek.\nHolan azpimarratu dau Duñike Agirrezabalagak be: Donostia Gazteriarentzat oso garrantzitsua da Feministaldia Kontadoresen izatea. Gune hau nabarmentzen lagunduko deusku eta Gazteriako departamentua lantzen dagoan diskursoa indartzen dau. Horrezaz gan, Kontadores zentroko langileek gai honen inguruan daben prestakuntzea azpimarratu behar dogu.\nAurten be, egitarau oparoa atondu dabe antolatzaileek, berbaldi, mahai-inguru, antzerki eta performance-en artean, artista, aktibista eta pentsalariak izango dira.\nBuru-osasuna, prostituzinoa, transexualidadea\nPilulak leloaren barrruan, hainbat dira landuko diran gaiak. Abenduaren 9a izan zan abiapuntu, hain zuzen Zauriak dokumentalagaz hasi baitziran, buruko gatxak eta feminismoa buztartzen dituan ikus-entzunezkoagaz. Horri jarraipena emoteko, Buru-osasuna eta feminismoa mahai-ingurua izango dabe zapatuan, Maria Zapata, Susanna Minguell eta Marta Plazagaz.\nEgun berean, prostituzinoa be berbagai izango dabe: Prostituzinoa: Alkarrizketa eta etika feministea izeneko mahai-inguruan, Sabrina Sanchez eta Tere Maldonadogaz.\nBesteak beste, transexualidadeak be lekua izango dau Bitasunetik at, praktika artibistak mahai-inguruagaz, Sam Fernandez eta Diego Marchantegaz.\nHorreez gan, Nancy Garin, Susana Talayero, Leire Aranberri, Ce Quimera, Urko Postop, Irene Arrarats, Iraitz Agirre, Marta Malo, Cul Kombat, Miren Gaztañana eta Iraia Eliasen lan eta ekarpenak izango dira.\nUrtero legez, Feministaldiak jaia antolatu dau jaialdiari amaierea emoteko: zapatuan Moganbo aretoan izango da 22:00etatik aurrera, besteak beste, Folkaraokea eta Sobria&Serena Dj ezagunakaz.


Uberan - Euskal Idazleen Elkartea - Gorka Bereziartuari elkarrizketa Irakurrieranen\nGorka Bereziartua Mitxelena elkarrizketatu du Leire Palaciosek Irakurrieran irratsaioan, Ez gara neutralak (Argia, 2019) saiakeraren harira.\nARGIAren kazetaritzari buruzko liburua da hau. Saiakera bat, ideia handiak esplikatu nahi dituena 100 urte bete dituen proiektu komunikatibo txiki baten eguneroko praktiketatik. Ezin ahaztu nondik gatozen: ez da batere erraza izan euskarazko hedabide hau mendeurrenera iristea. Baina hemen bildu ditugun gogoetetan, iragan hori joan nahi dugun lekura iristeko mapa bihurtu da: informazioa ekoizteko bitartekoak botere talde handien eskuetan pilatzen ari diren garaiotan,gure hizkuntzan informatzea, ARGIAren filosofía kolektibista eta berdin zalea duen medio batean,ezarri nahi duten ordenaren kontra aritzea da. Gu ordea, sinetsita gaude beste era batera informatzen den jendeak bestelako munduak sor ditzakeela. Eta mundu desberdinen horien alde lerratzen gara. Ez gara neutralak.


Ipar eta Hego Euskal Herriko borrokek bat egin dute Santiago zubian : Bidasoko Hitza\nIpar eta Hego Euskal Herriko borrokek bat egin dute Santiago zubian\nDozenaka herritarrek erantzun zioten atzo LABen deialdiari. Bi giza katek bat egin zuten, «Ipar zein Hego Euskal Herriko borrokek bat egiten dutela irudikatzeko, eta nazio izaera ere aldarrikatzeko».\nBi giza kateek bat egin zuten zubian.\nDozenaka herritar bildu ziren atzo Irungo Santiago zubian, «Ipar zein Hego Euskal Herriko borrokek bat egiten dutela irudikatzeko, eta nazio izaera ere aldarrikatzeko». LABek deitutako giza kate bikoitza osatu zuten bertan, bi frontetan banatuta heldu ziren manifestariak. Lehen taldea Irungo Gizarte Segurantzatik abiatu zen, Pentsio duinak lelopean. Bigarrena berriz, Hendaiako udaletxetik, Hemen erabaki lelopean.\nBi giza kateak Santiago zubian elkartu ziren. “Hemen badago herri bat, mugaz bi aldeetara, pentsio duinen alde borrokatzen ari dena”, adierazi zuen Twitter bidez LABeko idazkari nagusi Garbiñe Aranburuk. Bide batez, biharko greba orokorrerako deialdia luzatzeko probestu zuten atzoko mobilizazioa. Honakoa da Irunen izango diren mobilizazioak:\n07:15: pikete informatiboak Gabiriako poligonoan.\n09:00: San Juan plazan elkartzeko deialdia.\n10:45: Gabiriako poligonotik Donostiara auto karabana.\n12:30: Donostian herrialdeko manifestazioa.\n17:30: Bidasoko mobilizazioa, Mendeluko biribilgunetik San Juan plazara.\nErlazionatutako edukiaGreba orokorrerako deia egin dute Bidasoan ere bai


2020ari begira - Deia\nana urkiza 30.12.2019 | 06:18\nBADIHOAKIGU 2019. urtea eta 2020aren atarian gaude jada. Data hauetan, urtero egin ohi dudan ariketa da, batetik, urte zaharrak eman duena errepasatzea eta, bestetik, urte berriari zer ekarri egin behar diodan pentsatzea.\nAurrera, Salto Systems-eko zuzendari kudeatzaileari entzun nion esaten, aurtengo J.M. Korta saridunari, egunero jaiki behar dela bat pentsatuz egun horretan zer hobetu dezakeen; jarrera kontua dela eta, ondo kudeatuz gero, hedatzen dena, gainera (enpresako langileez ari zen). Eta bai. Erantzukizunez aritu nahi izatera, urte berriari zer eskatu nahi diogun baino areago tokatzen zaigu pentsatzea, urte berri horri zer eskainiko diogun. Zer dagoen gure esku edo zer ekarpen egin dezakegun, guretik, gure ingurunea apur bat hobea izan dadin. Eta gure ekarpen hori hedagarri egiteko.\nNik aurten, urtea bukatzeko, bi kolektibo ekarri nahi ditut gogora: genero indarkeriaren hatzamarretan hil diren emakumeak eta bizitza duinago baten bila intxaur oskolak baino arinagoak diren txalupetan itsasoratu eta bizitza galdu duten migrariak.\nOraindik jende asko dago pentsatzen duena pertsona horientzat, bai emakumeentzat zein migrarientzat, heriotza, bizitzan egin duten hautuaren parte dela.\nDuela ez egun asko, adin ertaineko gizonezko bati entzun nion esaten mahai baten inguruan, migrariez ez garela arduratzen etxe joka ez ditugulako. Eta hildako emakumeez ere ezetz, ez ditugulako delako heriotzon zergati zehatzak ezagutzen. Errealitate horietan murgilduta bageunde, guk ere VOX-i emango geniokeela bozka, ordenaren alde.\nDesinformazioa, boterearen monipolioa eta ezagutza eza dira gure gizarte aurreratuaren galga nagusietako batzuk, iritziaren demokratizazioa deitzen dugun ustezko askatasun bide manipulatuak itsutzen eta preso bilakatzen gaituelarik.\n2020an, beraz, erabaki zuzenak hartzeko ezagutza hedatzeko lanetan murgilduko naiz, egunero, zer hobetu dezakedan oldoztuz eta nire esku dagoena emango dudala zin eginez.\nEl alcalde de Gernika, ingresado tras dar positivo por coronavirus\nLa ONU pide un ´plan Marshall´ de 2,5 billones dólares para países en desarrollo\nBilbobus mantendrá al 100% el servicio en horas punta en el estado de alarma


Iñaki Beobide Agirrezabalaga - 54. Durangoko Azoka - Kulturaren Plaza\nIñaki Beobide Agirrezabalaga (Zumaia, 1934) Herri Gogoa diskoetxearen sortzaileetako bat izan zen, eta Euskal Kantagintza Berriaren hainbat disko grabatu zituen Donostiako estudioan. Jarrai antzerki taldean atzerriko antzerkigileen obrak euskaratu eta taularatu zituen, eta Ikuska liburu saila sortu zuen. ETBren sorreran ere parte hartu zuen. (erreferentzia.: http://eu.wikipedia.org)\nHerri Gogoa diskoetxea 1967tik 1981. urtera bitartean abian izan zen. Hasiera gogorra izan zen Iñaki Beobidek kontatzen duenez. Sasoiko erreximen politikoaren debekuei aurre egiteko Kataluniako EDIGSA editorearen izena erabili behar izan zuten eta EDIGSA – HG etiketarekin argitaratzen zituzten lehen diskoak.\nHerri Gogoa diskoetxearen aintzindari Goiztiri eta CINSA etxeak azpimarratzen ditu Beobidek. Goiztiri 1961-1969 urte artekoa, Abeberry anaiak eta Ximun Haran tarteko zela. CINSA, berriz, Xabier Gereñok sortutakoa 1961etik 1971ra bitartean.\nHerri Gogoa 150-200 lagunek emandako dirulaguntzari esker hasi zen. Lehen grabaketak egiteko Bartzelonako etxe bateko ekipo batekin eta Teknikari bat alokatu zuten eta Urnietako Salesianoen ikastetxeko antzokian egin ziren (1967).\nTeknikoa Jaume Gratacos izan zen eta lehen grabazioetan parte hartu zuten kantariak: Xabier Lete, Lourdes Iriondo, Arza anaiak (Txalaparta), Julian Lekuona, Oskarbi taldea, Irigaray (Jose Angel eta Juan Migel), ARGIA dantza taldea eta Mikel Laboa.


Mundu zabalean | 2019ko Irailaren 05a\nGerla berriz Kolonbian\nHiru urte badu FARC taldeak armak utzi eta bake hitzarmen bat izenpetu zuela Kolonbiako gobernuarekin. Hara joan den astean gerla berpiztu dela. FARC-en izenean negoziatu zuen Ivan Marquezek aitzineko ostegunean bideo bat plazaratu zuen erranez talde armatua berriz abiatuko dela, gobernuak ez zuelako negoziaketetan hitzemana betetzen. Biharamunean berean Kolonbiako gobernuak berrogei eraso burutu ditu, horien kari aitortu du 12 presuna hilik izan direla, horietan 9 gerrillero. Nicasio Martinez Kolonbiako armadaren buruak adierazi du talde berezi bat sortu duela armadaren baitan errebeldeen borrokatzeko. Hara hiru urteko bake erlatiboa suntsiturik gerla berriz abiatu dela Kolonbian.\nGero eta gauza gehiogo ikasiz gero eta dudakorrago zitaizke.\nGure Hitza | 2019/09/05\nNorat ari gira?\nIsiltzen ari da azkenean Miarritzeko G7 delakoak ekarri burrunba ikaragarria. Oroitzeko gertakaria izan dela, hori nehork ez du aise ukatzen ahal. Jendea beti mintzo da funtsean tar-tar-tar eta mar-mar-mar ikusmolde desberdin frango agertuz. Batzuk badute espantu, beste frangok nahiko arrangurak... Gisa guziz, kondu xuxenak geroxago egin behar, pazientzia poxi bat hartuz. Zendako gira hoin presatuak? Bainan zernahi gisaz ez gira alde bat hortaz artzen ahal, besterik ere badauka egunean eguneko biziak. Aipatu nahi dut halere Miarritzeko gertakari berezi horri lotu gauza xume bat. Xumea bainan arras gogoetagarri kausitu dutana. Igande aratsaldea zen, agorrilak 25. Lau lagun autoz abiatuak ginen Baionarat urte betetze baten karietarat. Autoaren gidari 22 urteko mutiko gazte bat. Poliza eta jendarme bazen nun nahi zer nahi. Bainan zendako hoinbeste? "Zer gerta ere" omen. Dena den, Donibane Lohizunen autobiderat sartzen ari ginelarik sei jendarmek geldiarazi gituzte. Ai...\nAmikuze, Iholdi eta Oztibarreko C.L.E.S egiturak proiektuak hautatuak


Iurretako Udala - Iurretako X. enpresa-proiektuen lehiaketa martxan jarri da\nIurretako X. enpresa-proiektuen lehiaketa martxan jarri da\nLana | Udala | Merkataritza\nLehiaketa honen xedea honakoa da: Iurretako herrigunearen barruan enpresa berriak sortzea sustatu, batik bat produktu, prozesu edo zerbitzuen arloetan ideia berriak ekarriko dituztenak, aberastasuna eta enplegua sortzen lagunduko dutenak, edota Iurreta udalerriko merkataritza birgaituko dutenak.\nUdalak Iurretako herri-erdigunean enpresa berriak sortzeko ekimenak sustatu nahi ditu eta bidea erraztu nahi die, norberaren enpresa edo denda sortuz, lanean hastea erabaki dutenei. Ideien lehiaketa honen helburua herrigunean espiritu ekintzailea sustatzea da, Iurretako merkataritzak, etorkizunean, bere inguruan garatuko diren ideia berritzaileak izan ditzan oinarri. Aurkeztutako proiektuek herriguneko baldintzekin bat datorren enpresa-errealitatea ekarriko duen ideia izango dute oinarri.\nLehiaketa honetan parte hartuko duten proiektuek udalerriko errealitatea izan beharko dute gogoan eta Iurreta udalerriko Amilburu Musikarien Plazara, Bidebarrieta kalera, Bixente Kapanaga kalera, Dantzari kalera, Fray Juan Askondo kalera, Maspe kalera, Padureta kalera, Zubiaurre kalera eta Uralde kalera mugatu beharko dira\nEnpresa sortu nahi duten guztiek hartu ahalko dute parte, bai pertsona fisikoek, bai pertsona juridikoek (enpresa ertain eta txikiek), baldin eta horien enpresa-proiektua Iurretako herrigunean kokatzea aurreikusi bada.\nDeialdi honetan aurkeztu diren enpresa-proiektuei dagokienez baloratuko diren alderdiak, bakarrak eta lotesleak ez badira ere, honakoak izango dira:\nSustatzaileak Iurreta udalerrian erroldatuta egotea, lehiaketa honetan parte hartzeko eskabideak aurkezteko epea argitaratzen denean.\nProiektuaren originaltasuna eta kalitatea.\nProiektuaren bideragarritasun tekniko, ekonomiko eta finantzarioaren maila, eta emaitzen egokitzapena errealitatera.\nEnplegua, kalitatea eta horren egonkortasuna sortzea.\nGizon eta emakumeen arteko aukera-berdintasuna sustatzea.\nNorberaren, familiako eta laneko bizitza uztartzeko sustapen-neurriak.\nJarduera garatzeko teknologia berriak erabiltzea.\nEtorkizuneko enpresaren ekarpena, Iurreta udalerriko ekonomia, gizarte eta kultura edo ingurumenaren arloetako bideragarritasunerako.\nDeialdi honetan parte hartuko duten proiektuen artean, Balorazio Batzordeak hautatutakoa honako sariaren onuradun izan ahalko da: 6.000 €, eskudirutan.\nLehiaketa hau irabazten duenari obra- eta jarduera-lizentziak ematean laguntzaren % 20 emango zaio; bestalde, proiektua gauzatzeko establezimendua irekitzeko lizentzia ematean, % 50 emango zaio. Gainerako %30a urtebeteko epean emango zaio, irekiera-lizentzia ematen zaionetik aurrera zenbatzen hasita.\nLehiaketa honetan parte hartzeko eskabideak aurkezteko epea 2018eko ekainaren 1etik urriaren 31ra bitartekoa izango da.\nKartela (PDF, 548 KB)


Lyndra Weaver: «Goxoa naiz kalean, baina kantxan aurkaria txikitzea baino ez daukat buruan» | Kirola | Berria\nLyndra Weaver. IDK Gipuzkoako jokalaria\n«Goxoa naiz kalean, baina kantxan aurkaria txikitzea baino ez daukat buruan»\nHamabi taldetan jokatu eta hamar herrialdetan bizi eta gero, Lyndra Weaverrek bigarren sasoia du Donostian, IDK Gipuzkoa taldean. «Gustura» dago. «Jendea atsegina da; parajeak, ederrak, eta ondo jaten da. Ezin dut gehiago eskatu».\nDenboraldi hasiera bikaina egiten ari da IDK Gipuzkoa Espainiako Ohorezko Mailan. Jokalari guztiak ari dira ongi, baina Lyndra Weaver nabarmentzen ari da. Taldeko saskiratzailerik onena da. Hala ere, ez dago erabat konforme. Bere buruari asko eskatzen dio: «Denean dut zer hobetua». Lasaitasuna behar du. Rap musika da bere pizgarria.\nZazpi partidaren ondoren, zein hausnarketa egin duzu denboraldi hasieraz?\nOso ona izan da. Bost partida irabazi ditugu, eta bi bakarrik galdu. Halere, amorru pixka bat badut, galdu ditugun bi partidetan, Valentziaren eta Quesos El Pastorren aurka, eskura izan baikenuen garaipena. Gorroto dut galtzea.\nOso ondo. Emaitzetatik harago, garrantzitsuena da talde moduan gero eta hobeto jokatzen ari garela. Horri balio handia ematen diot. Partida eta entrenamendu bakoitzean egiten ditugu talde gisa hobetzeko gauzak: gure arteko komunikazioan, kontraerasoan, joan-etorrietan, errebotean... Gainera, jokalari guztiek gauza bat dugu buruan: egunero hobetzea. Horrek dena ematera behartzen gaitu, eta hazten laguntzen digu.\nZein zerikusi du horretan taldea aurreko sasoiko ia bera izateak?\nErabatekoa. Abantaila handia da hori. Vivi [Vionise Pierre-Louis] da jokalari berri bakarra, eta hura ere azkar ari da ikasten. Ondo ezagutzen dugu elkar, eta, gainera, garbi dugu Azuk [Muguruza, entrenatzailea] zer nahi duen. Horrek asko errazten ditu gauzak. Nik beti esan izan dut talderik onenak denbora luzez elkarrekin jokatzen ari direnak direla.\nInoizko denboraldirik onena izan zen aurrekoa. Antzeko lana egitea da sasoi honetarako helburua?\nBai. Liga irabazteko kanporaketetan gertu izan genuen finalerdiak jokatzea. Hori lortzea handia litzateke. Gainera, Espainiako Kopan edozer gerta daiteke. Partida bakarrera, gai izan gaitezke Perfumerias Avenida, Girona eta halako taldeei irabazteko. Handia litzateke datorren sasoian Europan jokatzea. Nik aukera izan dut Txapeldunen Liga eta Eurokopa jokatzeko, eta ederra da. Asko zailtzeko balio du.\nTaldeko saskiratzailerik onena zara. Pozik al zaude egiten ari zaren denboraldiarekin?\nEstatistika onak lortu ditut, baina neure buruari asko eskatzen diot, eta beti pentsatzen ari naiz zer eta nola hobetu. Hobetu beharra dut, eta eraginkorragoa izan. Badut zer hobetua hor. Ez bakarrik hor, baita defentsan ere, errebotean, paseetan... Horretarako, goizetan askotan etortzen naiz Gaskara, pistan bakarka entrenatzera, baita, tarteka, atseden eguna dugunean ere. Gimnasioko ariketak eta jaurtiketak egiten ditut batez ere.\nNolako jokalaria zara?\nGrinatsua. Berez, irribarretsua eta goxoa naiz kalean. Baina kantxara ateratzean aldatu egiten naiz. Nire aurkaria txikitu nahi izaten dut. Oso lehiakorra naiz, eta buruan dudan gauza bakarra irabaztea da. Azuk, gainera, horretara bultzatzen nau.\nZeure buruari hainbeste eskatuta, pozik egongo zara Muguruza entrenatzailearen aginduetara, ezta?\nBai, oso. Tankera horretako entrenatzaileak ditut gustuko. Izan ere, hona lanera gatoz, hobetzera. Lan saioetan zenbat eta gehiago eskatu, partidetan antzeman egiten da. Azu beti dago gure proposamenak entzuteko prest, baina, aldi berean, oso zuzena da, eta gauzak argi esaten ditu. Jokalari bakoitzari hobea izaten laguntzen digu, eta hori funtsezkoa da.\nNCAAn jokatu zenuen, AEBetako Unibertsitateen Arteko Ligan. Aukerarik ikusten al duzu WNBAn jokatzeko?\nBai. Maiz pentsatu izan dut hori. Nik uste dut hango jokalari kaxkarrenak baino hobea naizela. Beraz, nork daki? Gainera, hango jokatzeko era maite dut. Oldarkorragoa da.\nSaskibaloi asko ikusten duzu?\nBai, ia egunero. Edozein partida ikus dezaket: NBA, Euroliga, ACB liga... Asko ikasten dut; batez ere, teknikoki eta mugitzeko orduan. Lebron James da nire jokalaririk kutunena.\nAEBetako emakumeen kirola hemengoa baino egoera hobean al dago?\nDiru eta baliabide gehiago dago han, eta, horri esker, aukera, baliabide eta erraztasun gehiago dago.\nMaiz esan izan duzu gauzak oso garbi dituen pertsona zarela. Hala izanda, txikitatik izan zenuen garbi saskibaloi jokalari izan nahi zenuela?\n11-12 urte nituenean hasi nintzen jokatzen. Lehengusu bat dut, ni baino bost urte helduagoa. Egun osoa elkarrekin ematen genuen, eta beti egiten nuen hark egiten zuena. Saskibaloian jokatzea gustatzen zitzaion, eta ni ere hasi egin nintzen. Eskolan, mutilekin jokatzen nuen, ez zegoelako nesken talderik eta lehiaketarik. Batxilergoan, beste eskola batzuetako eskutitzak jaso nituen, han ikasi eta saskibaloien jokatzeko proposatuz. Orduan konturatu nintzen serio eta gogor lan eginez gero aukera izan nezakeela jokalari profesional izateko.\nUste baino gehiago kostatu zitzaizun goi mailara iristea?\nBai, uste baino gogorragoa izan zen. Jokalari ona bat izatearekin ez da nahikoa. Gora iristeko ahalegin fisiko eta mental handia egin behar duzu, eta jendeak askotan ez du ikusten hori. Isilean eta bakarka egindako lana izaten baita hori askotan.\nEtxekoek zer esan zizuten?\nEz zidaten ezer esan. Izan ere, batetik, bazekiten saskibaloia asko maite dudala; eta, bestetik, oso burugogorra naiz. Beraz, zerbait esanda ere, ez nien kasurik egingo. Gauzak garbi nituen, eta saskibaloian aritzea onena zen niretzat.\nHan eta hemen jokatu duzu. Hamabi taldetan jokatu duzu, eta hamar herrialdetan bizi izan zara. Nolatan erabaki duzu IDK Gipuzkoan beste urtebetez segitzea?\nDuela urtebete egin zidaten Azuk eta Carmenek [Muguruza, presidentea] jarraitzeko proposamena. Oso gustura eta eskertuta nago. Taldekideekin oso ondo moldatzen naiz, eta klubak erraztasun handiak ematen dizkigu atzerritarroi hemen ondo bizitzeko. Ez nuen bitan pentsatu.\nHamar herrialdetan jokatu duzu. Non egon zara gusturago?\nEguneroko bizitzari erreparatuz gero, Donostian oso gustura nago. Jendea oso adeitsua da. Gogoan dut hona iritsi berritan maiz galtzen nintzela, eta jendea beti zegoela laguntzeko prest. Parajeak ederrak dira, janaria oso goxoa da... Ezin dut gehiago eskatu. Polonian eta Israelen ere oso gustura egon nintzen. Jokatzeko orduan ere Espainiako Liga gustatzen zait gehien, oso ondo egokitzen baita nire gaitasunetara. Bizi eta ikusgarri jokatzen da, eta hala izanda asko disfrutatzen dut.\nEta zein da gutxien gustatu zaizun herrialdea eta liga?\nZalantzarik gabe, Letonia. Hotz handia egiten du han, eta jendea oso tristea da. Apenas ateratzen diren etxetik, eta, bakarrik egonda, tristea da hori. Jokatzeko, berriz, ez zitzaidan batere gustatu Turkiako liga. Gogor jokatzen zen, eta nahiko mantso.\nNolakoa da zure egunerokoa Donostian?\nBakarrik bizi naiz, Bidebieta inguruan. Ez dut gustuko goiz jaikitzea. Entrenatzera joan baino ordubete lehenago jaikitzen naiz, normalean. Motibatzeko, rap musika jarri, eta lasai gosaltzen dut. Eguerdira arte kiroldegian egoten naiz, eta, bazkalostean, kuluxka bat egiten dut normalean, arratsaldeko lan sasoira bete-betean ailegatzeko. Amaitu, eta normalean berriro ere etxera etortzen naiz, eta hurrengo egunerako janaria kozinatzen dut. Hori da nire eguneko unerik kutunena. Kozinatzeak lasaitu egiten nau. Nire zaletasun nagusia da.\nEta atseden egunetan zer egitea duzu gustuko?\nLasai egotea, eta neure burua zaintzea: ordu asko lo egin, masajea hartu, hanketako eta eskuetako azkazalak apaindu eta txukundu...\nTatuajeak egitea ere bai? Makina bat dituzu.\nHamabost dauzkat. Sei urte daramatzat berririk egin gabe, baina laster egingo dut beste bat. Gainera, egun ditudan batzuk kolorea galtzen ari dira, eta errepasatu egin beharko ditut. Gehienetan, neure sentipenekin eta emozioekin lotutako tatuajeak egitea atsegin dut.\nGustuko duzu hemengo txokoak ezagutzea?\nBai, baina denboraldian nahiago dut Donostian lasai egon. Bertan, eguneroko bizitzarako behar ditudan txoko guztiak ezagutzen ditut, eta eroso nago.\nEuskarazko hitzik ikasi al duzu?\nNahiz eta herrialde askotan bizi izan naizen, nahiko baldarra naiz hizkuntzekin. Oso zaila da niretzat.\nKozinatzea da zure zaletasun nagusia. Gustuko duzu Euskal Herriko gastronomia?\nNoski. Batez ere, arraina, bai jatea, bai prestatzea, eta hemengoak ez du parekorik. Oso gustuko dut merkatura joan eta baserritarren produktuak erostea ere.\nZure herrialdeko zeren falta sumatzen duzu?\nFamilia eta eguneroko bizitasuna. Ez dut gustuko telefonoz hitz egitea, baina etxekoekin maiz hitz egin ohi dut Facebook eta Skype bidez; astean bizpahiru aldiz, gutxi gorabehera. Bestalde, han egunerokoa zoroagoa da. Eguerdian ez da kuluxkarik egiten, eta jendeak apenas hartzen duen denbora bazkatzeko. Tarteka, horren falta sumatzen dut.\nErretiroa hartzen duzunean AEBetara itzuliko zara?\nHori da nire asmoa. Orain arte irabazitako diruarekin, kalean janaria saltzen duten furgoneta horietako bat erosi nahiko nuke, eta hori kudeatu.\nNoizbait jasan duzu arrazakeria?\nBai,Turkian. Kalean nindoan, eta gizon batek iraindu egin ninduen; eta Italian, partida batean, zale batzuek «tximu» deitu zidaten. Gauza larriak dira, eta salatu egin behar dira. Beren jarrerarekin, nolako pertsonak diren erakusten dute.\nZer sentitzen duzu AEBetako presidente Donald Trumpek etorkinen inguruan duen jarrera ikusten duzunean?\nZoritxarrez, presidente ergel bat daukagu. Arrazakeriarekin oso arduragabe jokatzen ari da. Arrazakeria leku guztietan dago, baina, gainera, halako presidente bat baduzu, arrazistak diren pertsonak eroso sentitzen dira, eta hori oso arriskutsua da, halako jarrerak areagotzea baitakar. Larriena eta sinestezina da, gainera, Trumpek hori egiten duela bere emaztea etorkina izanda. Pena da. Izan ere, Barack Obamak AEB hobe bat lortu zuen esparru gehienetan, eta hori hankaz gora jartzen ari da Trump.\nZure bi taldekide ama dira: Iva Brkic eta Toch Sarr. Zuri gustatuko litzaizuke jokalari zaren bitartean ama izatea?\nHaurrak oso gustuko ditut, eta Ivaken [Brkic] eta Tochen [Sarr] erabakia asko errespetatzen dut. Baina nik garbi dut: erretiroa hartu arte ez naiz ama izango. Bospasei urte barru izango da hori.


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2019 / 10 / 27\n2019ko Urriaren 27a, Domekea\nEBANJELIOA ( Lukas 18, 9-14 )\nAldi haretan, parabola hau esan eban Jesusek, euren buruak zintzotzat eta besteak ezereztzat eukezalako harrotuta ebiltzan batzuentzako:\n- «Gizon bik igon eben jauretxera, otoitz egiteko: bata farisearra zan, eta bestea zergalaria. Farisearrak, zutunik, honan egiten eban otoitz bere barruan: “Eskerrak emoten deutsudaz, ene Jainko, besteak langoa ez nazalako: lapur, oker, ezkontza-nahasle; ezta zergalari horren modukoa ere. Astean bitan egiten dot barau; eta daukadazan guztien hamarrenak emoten dodaz”.\nZergalaria, barriz, urrun gelditu zan, eta ez eban begirik ere jaso gura zerura; eta bular-joka, honan esaten eban: "Ene Jainko, erruki zakioz pekatari honi!".\nBenetan dinotsuet: hau zintzotuta jatsi zan bere etxera; bestea, barriz, ez. Izan ere, bere burua goratzen dauana, beheratua izango da; eta bere burua beheratzen dauana, goratua».\n- Jesusen Jerusalenera igoeraren testuinguruan gagoz; Erreinuan sartu gura dabenen beharrezko baldintzak jartzen jakuz begi aurrean (Lk 18, 9 - 19, 28). Alkarren aurkako pertsonaia bi agiri jakuz, eta biak otoitzean: bakotxak bere otoitz egikeran agertzen dau bere bizikerea eta Jaungoikoagaz eta hurkoagaz daukezan hartuemonak. Bitzuok erakusten dabe euren bizitza, barruko egia.\n- Farisearrak bere merituak jartzen deuskuz agirian: Jaungoikoaren hartzekodun sentitzen da. Egia esateko, ez dau Jaungoikorik behar; eskerrak emoten deutsoz, itxura baten; baina besteak baino hobea izatea emon deutsolako. Harago doa: epaile zuzena da, baina erruki bako epailea: bere burua estimatzen dau itsukeriz neurriz gain, besteak zabortzat eukitzeraino (11. a.). Zergalaria, ostera, bere burua pekataritzat ezagutuz, -hagaitik dago burumakur-, Jaungoikoaren errukira zabalik dago eta Beragandik itxaroten dau dana; bular-joka, Erreinuko atea joten dau, eta edegi egiten jako.\n- Parabola honek bai argi erakusten deuskula, danetan jartzen doguzan jarrera biak: bizitzan, Jaungoikoagazko hartuemonetan, salbazinoan, hurkoagazko joan-etorrietan... Portaera ezbardinak eta jokabide guztiz ezbardinetara eroaten gaituenak: bata akats bako lege betetzailea, eta besteen epaile zorrotza, gainera; eta bestea, pekatari eta behartsua, Erreinuko atea joteko baino gauza ez dana, apaltasunez bular-joka. Eta harritzekoa: atea edegi egiten jako. Tira...!\n- Alde ederra bien artean! Hemengoak bete bai, baina maitatu ez, bere onusteak itsutu egiten dau; ez dau gehiago ezer, ez dau inor behar, Jaungoikorik ere ez. Bestea, pekataria, goitik, Jaungoiko Beragandik, kanpotik jatorkon parkamenera eta salbamenera edegiten da; apal agertzen da, baina uste onez beterik, bere bizitzako unerik onenaren zain; “onena” dan hori Jaungoikoagandik dator.\n“Jesus Jauna, xumetasun eta apaltasun jokabideak hartu nahi ditut. Emoidazu zure Espiritua, neure haundiusteak engainatu ez nagian, neure burua besteak baino hobeagotzat eukiz.”


Warren Mosler: Greziaz berriz – Heterodoxia\nEz ote dago irtenbiderik Greziarako? Oraingo politika motarekin (austeritatea eta murrizketak) eta diru laguntzarekin segituz, ez!\nBill Mitchell-ek dioenez, Grezian oraintxe lorturiko akordioak ez du funtzionatuko, “dudarik gabe, ez.”\nHortaz, zer gertatuko da?\n“Baldin eta Greziari ahalbidetzen bazaio bere zorraren % 53,5 gutxitzea, zergatik ez genuke espero Italiak, Espainiak, Irlandak, Portugalek eta gainontzeko herrialdeek gauza bera egitea? Zergatik ez diete eskatuko herrialde horien populazioek beren gobernuei antzeko akordioak lortzea, guztiak austeritate bide kaltegarri beretik ibiliz?”\nHirugarren diru laguntza laster.\n“Hilabete gutxi barru egongo gara hitz egiten Greziarako hirugarren diru laguntzaz. Bitartean, langabezia tasak handitzen segituko du, ahalmen produktiboaren suntsitzearen eta pobrezia mailen areagotzearekin.”\nBere aldetik, Warren Mosler-ek aspaldian proposatutakoari eusten dio, oraingo honetan zehaztasun gehiagoarekin. Hona haren hitzak:\n“Nire lehen proposamenak zutik dirau, eurokide herrialdeei EBZ-ren diru-banaketa, per capita oinarrian, urtero beharbada euroguneko BPG-ren %10.(…) Horrekin batera aurrekontuko arau bigunekin, agian defizitak urtero BPG-ren %6 iritsi arte; hori EBZ-ren funts-finantzarekin babestuta, gaurko langabeziatik sektore pribatuko enplegura trantsizioa errazteko. Defizitak areagotu behar dira BEZa ez erabiliz, eskari agregatua handitzeko eta, era berean, prezioak jaisteko.”\n(Caveat: Horixe aplika dakioke biharko Euskal Errepublika independenteari ere!)\nGainera, “… EBZ-k kide diren estatu guztien zorra bermatu ahal dezake eta diziplina fiskalerako hazkunde eta egonkortasuneko paktuaz fidatu.” Baldintza honekin: “… hazkunde eta egonkortasuneko paktuaren mugak arindu, harik eta enplegu osoko mailetatik hurbilagora egon arte.”


Aurrekontu tailer erraldoia — Oñatiko udala\nAurrekontu tailer erraldoia\n2014ko aurrekontuak eztabaidatzeko tailer irekia Lan talde ezberdinak eratuko dira herritarrek egindako ekarpen eta proposamenak atalez atal aztertzeko.\n2013-11-23T10:00:00+01:00 2013-11-23T10:00:00+01:00 2013-11-23T10:00:00+01:00\nNoiz 2013-11-23T10:00:00+01:00 2013-11-23T10:00:00+01:00 - 2013-11-23T12:30:00+01:00 2013-11-23T12:30:00+01:00\nNon Foruen Enparantzan\nLarunbata honetan goizeko 10etan, herritarrekin herriko plazan, burutuko den Aurrekontu Taillerraren helburua jaso diren proposamenen lanketa egin eta lehenestea izango da. Horretarako 4 Gune nagusi antolatuko ditugu herriko plazan, datozen urteetan gure jardueraren ardatz izan nahi ditugun alorretan banatuta:\nPertsona lehenesten duen jendartea\nGune bakoitza markatuta egongo da eta kolore bat izango du. Herritarrak behin gune bat aukeratuta Guneari markatu dizkiogun helburuak zehaztuko zaizkio eta gunean dauden alorretatik bat aukeratu beharko du. Alor berdina aukeratu dutenen artean eta Gunearen Helburu orokorra aintzat hartuta eta betetze aldera, hurrengo urteari begira alor horretatik zer egin daitekeenari buruz eztabaidatuko dute. Horretarako hilabete honetan zehar jaso ditugun proposamenak izango dituzte laguntza gisa fitxa batzuetan jasota.\nGune bakoitzean markatzen ditugun alorrak ondorengoak dira:\nArreta soziala eta osasuna\nBere Kultura sustatzen duen jendartea\nAniztasuna eta Migrazioa\nBehin egon daitezkeen ideia guztiak jasota ekimenen lehenespena egiteko ariketa bat burutu beharko dute. Ariketa hori panel batean irudikatuko dute eta beste alorretakoekin egingo den errondan bakoitzak bere panela azaldu beharko du.\nLehen zati hau pasatakoan Guneko Talde guztiak batu beharko dira eta Gunean dituzten panel guztien inguruan eztabaidatu eta Guneko lehentasunak atera beharko dituzte: Pertsonak lehenesten duen jendartearen lehentasunak, ama lurrarekin bat egiteko lehentasunak,… Ariketa honekin Guneko Panela irudikatu beharko dute.\nHorrela, markatuak ditugun ardatz bakoitzean zein izan beharko liratekeen lehentasunak jasoko ditugu eta amaitzeko guneetara erronda burutuko dugu, Gune bakoitzak berak proposatu duen panela aurkeztuaz besteei eta ekarpenak jasoaz.